title: Εκτελεστικός κανονισμός (ΕΕ) 2016/1799 της Επιτροπής, της 7ης Οκτωβρίου 2016, για τον καθορισμό εκτελεστικών τεχνικών προτύπων σχετικά με την κατάταξη των πιστοληπτικών αξιολογήσεων των εξωτερικών οργανισμών πιστοληπτικών αξιολογήσεων για τον πιστωτικό κίνδυνο σύμφωνα με το άρθρο 136 παράγραφοι 1 και 3 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

text:
               12.10.2016

               EL

               Επίσημη Εφημερίδα της Ευρωπαϊκής Ένωσης

               L 275/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1799 ΤΗΣ ΕΠΙΤΡΟΠΉΣ
   της 7ης Οκτωβρίου 2016
   για τον καθορισμό εκτελεστικών τεχνικών προτύπων σχετικά με την κατάταξη των πιστοληπτικών αξιολογήσεων των εξωτερικών οργανισμών πιστοληπτικών αξιολογήσεων για τον πιστωτικό κίνδυνο σύμφωνα με το άρθρο 136 παράγραφοι 1 και 3 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων (1) και ιδίως το άρθρο 136 παράγραφος 1 τρίτο εδάφιο και το άρθρο 136 παράγραφος 3 τρίτο εδάφιο,
   Εκτιμώντας τα ακόλουθα:

               (1)

               Οι διατάξεις του παρόντος κανονισμού συνδέονται στενά, εφόσον αφορούν την κατάταξη των αξιολογήσεων πιστωτικού κινδύνου, με εξαίρεση εκείνες που συμπεριλαμβάνονται σε θέσεις τιτλοποίησης. Προκειμένου να εξασφαλιστεί η συνοχή μεταξύ των εν λόγω διατάξεων, οι οποίες θα πρέπει να τεθούν σε ισχύ ταυτόχρονα, και να διευκολυνθούν όσοι υπόκεινται στις εξ αυτών υποχρεώσεις ώστε να έχουν πλήρη εικόνα και συνεκτική πρόσβαση στις εν λόγω διατάξεις, κρίνεται σκόπιμο να συμπεριληφθούν όλα τα εκτελεστικά τεχνικά πρότυπα που απαιτούνται από τον κανονισμό (ΕΕ) αριθ. 575/2013 αναφορικά με την κατάταξη των αξιολογήσεων πιστωτικού κινδύνου σε ενιαίο κανονισμό, με εξαίρεση εκείνα που συμπεριλαμβάνονται σε θέσεις τιτλοποίησης.

               (2)

               Το άρθρο 136 παράγραφος 1 του κανονισμού (ΕΕ) αριθ. 575/2013 απαιτεί, για όλους τους εξωτερικούς οργανισμούς πιστοληπτικών αξιολογήσεων (ECAI), τον προσδιορισμό της αντιστοιχίας των σχετικών πιστοληπτικών αξιολογήσεων που έχουν εκδοθεί από ECAI με τις βαθμίδες πιστωτικής ποιότητας που ορίζονται στο τμήμα 2 του εν λόγω κανονισμού («κατάταξη»). Οι ECAI είναι οργανισμοί αξιολόγησης πιστοληπτικής ικανότητας οι οποίοι είναι εγγεγραμμένοι ή πιστοποιημένοι σύμφωνα με τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου (2), ή κεντρική τράπεζα η οποία εκδίδει πιστοληπτικές αξιολογήσεις που εξαιρούνται από την εφαρμογή του εν λόγω κανονισμού.

               (3)

               Ορισμένοι παρόμοιοι όροι και έννοιες που χρησιμοποιούνται στον κανονισμό (ΕΚ) αριθ. 1060/2009 και στον κανονισμό (ΕΕ) αριθ. 575/2013 μπορεί να προκαλέσουν σύγχυση. «Πιστοληπτική αξιολόγηση» είναι ο όρος που χρησιμοποιείται βάσει του κανονισμού (ΕΕ) αριθ. 575/2013 και αναφέρεται τόσο στις «επισημάνσεις» των διαφόρων κατηγοριών αξιολόγησης των ECAI όσο και στην ταξινόμηση μιας τέτοιας αξιολόγησης σε ένα συγκεκριμένο στοιχείο. Ωστόσο, στο άρθρο 3 παράγραφος 1 στοιχεία η) και α) του κανονισμού (ΕΚ) αριθ. 1060/2009 γίνεται σαφής διάκριση μεταξύ των δύο αυτών εννοιών με τη χρήση των όρων «κατηγορία αξιολόγησης» και «αξιολόγηση πιστοληπτικής ικανότητας», αντίστοιχα. Για να αποφευχθεί η σύγχυση, λαμβάνοντας υπόψη την ανάγκη αναφοράς σε αυτές τις δύο συγκεκριμένες έννοιες χωριστά, καθώς και τη συμπληρωματικότητα των δύο κανονισμών, θα πρέπει να χρησιμοποιείται η ορολογία του κανονισμού (ΕΚ) αριθ. 1060/2009 ως πιο συγκεκριμένη.

               (4)

               Δεδομένου ότι το άρθρο 4 παράγραφος 1 του κανονισμού (ΕΚ) αριθ. 1060/2009 επιτρέπει τη χρήση αξιολογήσεων πιστοληπτικής ικανότητας για κανονιστικούς σκοπούς από τα πιστωτικά ιδρύματα και τις επιχειρήσεις επενδύσεων μόνον εφόσον αυτές έχουν εκδοθεί από οργανισμούς αξιολόγησης πιστοληπτικής ικανότητας που είναι εγκατεστημένοι στην Ένωση και είναι εγγεγραμμένοι ή πιστοποιημένοι σύμφωνα με τον εν λόγω κανονισμό, η κατάταξη των πιστοληπτικών αξιολογήσεων των ECAI θα πρέπει να καλύπτει τις πιστοληπτικές αξιολογήσεις που εμπίπτουν στον ορισμό της «αξιολόγησης πιστοληπτικής ικανότητας», σύμφωνα με το άρθρο 3 παράγραφος 1 στοιχείο α) του εν λόγω κανονισμού. Περαιτέρω, δεδομένου ότι, δυνάμει του άρθρου 136 του κανονισμού (ΕΕ) αριθ. 575/2013, είναι απαραίτητη για όλους τους ECAI η κατάταξη, ο ορισμός της οποίας περιλαμβάνει επίσης, δυνάμει του άρθρου 4 σημείο 98) του εν λόγω κανονισμού, τις αξιολογήσεις πιστοληπτικής ικανότητας που διενεργούνται από κεντρικές τράπεζες που εξαιρούνται από την εφαρμογή του κανονισμού (ΕΚ) αριθ. 1060/2009, η κατάταξη των κατηγοριών αξιολόγησης των ECAI θα πρέπει επιπλέον να καλύπτει και αυτού του είδους τις αξιολογήσεις πιστοληπτικής ικανότητας. Ο κανονισμός (ΕΕ) αριθ. 575/2013 εμποδίζει τη χρήση των αξιολογήσεων πιστοληπτικής ικανότητας για ορισμένες κατηγορίες περιουσιακών στοιχείων (όπως είναι τα ίδια κεφάλαια) στο πλαίσιο της τυποποιημένης προσέγγισης. Ως εκ τούτου, όσον αφορά τις αξιολογήσεις των οργανισμών συλλογικών επενδύσεων (ΟΣΕ) σταθερής απόδοσης, μόνο εκείνες οι οποίες εξαρτώνται αποκλειστικά από την πιστωτική ποιότητα των υποκείμενων περιουσιακών στοιχείων θα πρέπει να καλύπτονται από την κατάταξη των πιστοληπτικών αξιολογήσεων των ECAI.

               (5)

               Η κατάταξη έχει ως στόχο την ταξινόμηση των κατάλληλων συντελεστών στάθμισης κινδύνου του κανονισμού (ΕΕ) αριθ. 575/2013 στις κατηγορίες αξιολόγησης των ECAI. Ως εκ τούτου, θα πρέπει να είναι σε θέση να προσδιορίζει όχι μόνο τις σχετικές διαφορές κινδύνου αλλά και τα απόλυτα επίπεδα κινδύνου κάθε κατηγορίας αξιολόγησης ώστε να εξασφαλίζει τα κατάλληλα επίπεδα κεφαλαίου σύμφωνα με την τυποποιημένη προσέγγιση.

               (6)

               Λόγω του ευρέος φάσματος των μεθοδολογιών των ECAI, η αντικειμενικότητα και η συνεκτικότητα της μεθοδολογίας κατάταξης είναι βασικές παράμετροι εξασφάλισης ισότιμων όρων ανταγωνισμού για τα ιδρύματα, καθώς και δίκαιης μεταχείρισης των ECAI. Για τον λόγο αυτό, κατά την εκπόνηση κανόνων σχετικά με τη χρήση των ποσοτικών και ποιοτικών παραγόντων και της σύγκρισής τους με τον δείκτη αναφοράς, είναι αναγκαίο να αξιοποιηθεί το προηγούμενο κανονιστικό πλαίσιο, δηλαδή το μέρος 3 των «Αναθεωρημένων κατευθυντήριων γραμμών για την αναγνώριση των εξωτερικών οργανισμών πιστοληπτικών αξιολογήσεων» της 30ής Νοεμβρίου 2010, με σκοπό τη διασφάλιση της ομαλής μετάβασης προς την κατάταξη που καθορίζεται στον παρόντα κανονισμό. Αυτό θα εξασφαλίσει επίσης συνοχή με τα διεθνή πρότυπα στον συγκεκριμένο τομέα, όπως αποτυπώθηκε στο παράρτημα 2 της «Συμφωνίας της Βασιλείας ΙΙ: International Convergence of Capital Measurement and Capital Standards: A Revised Framework — Comprehensive Version» (Διεθνής Σύγκλιση Μέτρησης Κεφαλαιακής Επάρκειας και των Κεφαλαιακών Προτύπων: Ένα αναθεωρημένο πλαίσιο — Ολοκληρωμένη Έκδοση), με ημερομηνία Ιουνίου 2006.

               (7)

               Οι ορισμοί αθέτησης τους οποίους χρησιμοποιούν οι ECAI μπορεί να διαφέρουν από εκείνους που καθορίζονται στο άρθρο 178 του κανονισμού (ΕΕ) αριθ. 575/2013, όπως αποτυπώνεται στον κανονισμό (ΕΚ) αριθ. 1060/2009 και στον κατ' εξουσιοδότηση κανονισμό (ΕΕ) 2015/2 της Επιτροπής (3). Ωστόσο, προκειμένου να διασφαλιστεί ότι το συνολικό ύψος του κεφαλαίου που απαιτείται για τα ανοίγματα που έχουν αξιολογηθεί εξωτερικά δεν έχει μεταβληθεί, το είδος των γεγονότων αθέτησης που χρησιμοποιείται για τη βαθμονόμηση του ποσοστού αναφοράς που αναφέρεται στο άρθρο 136 παράγραφος 2 στοιχείο γ) του κανονισμού (ΕΕ) αριθ. 575/2013 θα πρέπει να χρησιμοποιείται ως ορισμός αθέτησης για τους σκοπούς του παρόντος κανονισμού.

               (8)

               Η κατάταξη θα πρέπει να θεωρείται ως ο συσχετισμός των κατηγοριών αξιολόγησης των ECAI με την κανονιστική κλίμακα που έχει οριστεί για σκοπούς προληπτικής εποπτείας. Ως εκ τούτου, θα πρέπει να θεωρηθεί ως διακριτή έννοια από αυτήν που η Ευρωπαϊκή Αρχή Κινητών Αξιών και Αγορών (ESMA) υποχρεούται να παρέχει με τη μορφή έκθεσης, δυνάμει του άρθρου 21 παράγραφος 4β του κανονισμού (ΕΚ) αριθ. 1060/2009, με στόχο να επιτρέπει στους επενδυτές να συγκρίνουν εύκολα όλες τις αξιολογήσεις πιστοληπτικής ικανότητας που υπάρχουν για μια συγκεκριμένη αξιολογούμενη οντότητα. Επίσης, για τους σκοπούς του παρόντος κανονισμού η «κατάταξη» δεν αναφέρεται σε κατατάξεις που αναπτύσσονται εντός άλλων πλαισίων, όπως το πλαίσιο του ευρωσυστήματος για την αξιολόγηση της πιστοληπτικής ικανότητας, καθώς αυτά ενδέχεται να λειτουργούν με διαφορετικές μεθοδολογίες και ορισμούς.

               (9)

               Θα πρέπει να διεξάγεται χωριστή κατάταξη για κάθε σχετικό σύνολο κατηγοριών αξιολόγησης («κλίμακα αξιολόγησης»). Όταν η κλίμακα αξιολόγησης των ECAI είναι ίδια στις κατηγορίες ανοιγμάτων, η κατάταξη δεν θα πρέπει να διαφέρει, ώστε να διασφαλιστεί η διαφοροποίηση των συντελεστών στάθμισης κινδύνου σε κατηγορίες ανοιγμάτων που καθορίστηκαν με τον κανονισμό (ΕΕ) αριθ. 575/2013. Όταν ένας ECAI έχει διάφορες κλίμακες αξιολόγησης, η σχέση που συστήνει ο ECAI μεταξύ αυτών αφορά την κατάταξη.

               (10)

               Οι μη ζητηθείσες αξιολογήσεις, όπως αναφέρεται στο άρθρο 3 παράγραφος 1 στοιχείο κδ) του κανονισμού (ΕΚ) αριθ. 1060/2009, θα πρέπει να περιλαμβάνονται στην κατάταξη του ECAI εφόσον οι συγκεκριμένες αξιολογήσεις μπορούν να χρησιμοποιηθούν για κανονιστικούς σκοπούς, σύμφωνα με το άρθρο 4 παράγραφος 1 του κανονισμού (ΕΚ) αριθ. 1060/2009, και η Ευρωπαϊκή Αρχή Τραπεζών (ΕΑΤ) έχει επιβεβαιώσει ότι δεν διαφέρουν σε ποιότητα από ζητηθείσες αξιολογήσεις πιστοληπτικής ικανότητας που πραγματοποιήθηκαν από τον συγκεκριμένο ECAI σύμφωνα με το άρθρο 138 του κανονισμού (ΕΕ) αριθ. 575/2013.

               (11)

               Για την κατάρτιση της κατάταξης θα πρέπει να χρησιμοποιούνται τόσο ποσοτικοί όσο και ποιοτικοί παράγοντες, με τους ποιοτικούς παράγοντες να εξετάζονται σε δεύτερη φάση, όταν και εφόσον καταστεί αναγκαίο, και ιδίως όταν οι ποσοτικοί παράγοντες δεν επαρκούν. Ως εκ τούτου, οι ποιοτικοί παράγοντες θα πρέπει να συμβάλλουν στην αναθεώρηση, τη διόρθωση και την ενίσχυση της αρχικής κατάταξης που έγινε βάσει ποσοτικών παραγόντων, στις περιπτώσεις όπου μια τέτοια αναθεώρηση είναι δικαιολογημένη και αναγκαία. Αυτή η προσέγγιση δύο σταδίων απαιτείται προκειμένου αφενός να συμβάλει στην αντικειμενικότητα της κατάταξης και αφετέρου να εξασφαλιστεί ότι η κατάταξη πράγματι αντιπροσωπεύει την αντιστοίχιση των κατηγοριών αξιολόγησης των ECAI με μια κανονιστική κλίμακα που έχει οριστεί για σκοπούς προληπτικής εποπτείας.

               (12)

               Με σκοπό την εξισορρόπηση της προληπτικής εποπτείας της αγοράς, είναι αναγκαίο να αποφεύγεται η πρόκληση αδικαιολόγητου ουσιώδους μειονεκτήματος στους εν λόγω ECAI, οι οποίοι, λόγω της πιο πρόσφατης εισόδου τους στην αγορά, δημοσιοποιούν περιορισμένες ποσοτικές πληροφορίες. Ως εκ τούτου, η σημασία των ποσοτικών παραγόντων για τη δημιουργία της κατάταξης θα πρέπει να είναι λιγότερο αυστηρή. Θα πρέπει να πραγματοποιούνται επικαιροποιήσεις της κατάταξης κάθε φορά που αυτό καθίσταται αναγκαίο προκειμένου να αποτυπωθούν οι ποσοτικές πληροφορίες που θα συλλέγονται μετά την έναρξη ισχύος του παρόντος κανονισμού.

               (13)

               Το ποσοστό αθέτησης που συνδέεται με τα στοιχεία που έχουν ταξινομηθεί στην ίδια κατηγορία αξιολόγησης θα πρέπει να θεωρηθεί ως ο πλέον αντιπροσωπευτικός ποσοτικός παράγοντας και θα πρέπει να υπολογίζεται από τα δεδομένα αθέτησης που αντιστοιχούν σε αυτά τα στοιχεία. Όταν δεν υπάρχουν διαθέσιμα επαρκή στοιχεία που αντιστοιχούν στα εν λόγω στοιχεία αθέτησης, θα πρέπει το ποσοστό αθέτησης να υπολογίζεται κατά προσέγγιση με βάση τη γνώμη του αρμόδιου ECAI και τυχόν αποδεικτικών στοιχείων αθέτησης που συνδέονται με τα στοιχεία που έχουν ταξινομηθεί στην ίδια κατηγορία αξιολόγησης και για τα οποία διενεργείται η κατάταξη.

               (14)

               Ο υπολογισμός του ποσοστού αθέτησης θα πρέπει να πληροί ορισμένες απαιτήσεις προκειμένου να εξασφαλιστεί ότι τα ποσοστά είναι συγκρίσιμα μεταξύ των διαφόρων ECAI. Για παράδειγμα, θα πρέπει να καλύπτει χρονικό ορίζοντα διάρκειας τριών ετών, προκειμένου να καταστεί δυνατή η παρακολούθηση σημαντικού αριθμού αθετήσεων όταν ο κίνδυνος είναι πολύ χαμηλός, και θα πρέπει να λαμβάνονται υπόψη οι αναλήψεις ώστε να αποφευχθεί η υποτίμηση του κινδύνου. Επιπλέον, ο υπολογισμός δεν θα πρέπει να περιλαμβάνει ούτε αξιολογήσεις πιστοληπτικής ικανότητας του δημόσιου τομέα ούτε αξιολογήσεις πιστοληπτικής ικανότητας εκδόσεων, δεδομένης της έλλειψης αθετήσεων του πρώτου τύπου αξιολογήσεων και προκειμένου να αποφεύγεται η μεροληψία των ποσοστών αθέτησης όσον αφορά τους εκδότες με μεγαλύτερο αριθμό εκδόσεων μέσω της χρήσης των τελευταίων αξιολογήσεων.

               (15)

               Τα ποσοστά αθέτησης για κάθε κατηγορία αξιολόγησης θα πρέπει να υπολογίζονται, στον μεγαλύτερο δυνατό βαθμό, εντός μιας μακροπρόθεσμης και μιας βραχυπρόθεσμης περιόδου παρατήρησης. Η πρώτη θα πρέπει να παρέχει τη βάση για την κατάταξη, ενώ η τελευταία θα πρέπει να παρέχει έγκαιρη προειδοποίηση σχετικά με ενδεχόμενη αύξηση ή μείωση του επίπεδου κινδύνου της κατηγορίας αξιολόγησης. Όταν δεν διατίθεται επαρκής αριθμός αξιολογήσεων πιστοληπτικής ικανότητας, θα πρέπει, λόγω του υψηλού βαθμού αβεβαιότητας όσον αφορά τον υπολογισμό του βραχυπρόθεσμου ποσοστού αθέτησης, να υπολογίζεται μόνο το μακροπρόθεσμο ποσοστό αθέτησης. Σε αυτήν την περίπτωση θα πρέπει να παρέχεται από τους ποιοτικούς παράγοντες προειδοποίηση σχετικά με ενδεχόμενη αύξηση του επιπέδου κινδύνου της κατηγορίας αξιολόγησης.

               (16)

               Ο ορισμός της αθέτησης που καθόρισε ο ECAI για να υπολογίσει το ποσοστό αθέτησης για τα στοιχεία που έχουν ταξινομηθεί στην ίδια κατηγορία αξιολόγησης αποτελεί βασικό στοιχείο της κατάταξης. Ένας πιο αυστηρός ορισμός της αθέτησης μπορεί να παράγει υψηλότερα ποσοστά αθέτησης σε σύγκριση με άλλους λιγότερο αυστηρούς ορισμούς της. Ως εκ τούτου, θα πρέπει, προκειμένου να εξασφαλίζεται η ακρίβεια της κατάταξης, να εκτιμάται στον υπολογισμό του ποσοστού αθέτησης ο αντίκτυπος του ορισμού της αθέτησης.

               (17)

               Όταν υπάρχουν διαθέσιμα μόνο ανεπαρκή στοιχεία αθέτησης, θα πρέπει, για τον σκοπό της κατάταξης και προκειμένου να εξασφαλίζεται συνοχή μεταξύ των ECAI, να λαμβάνεται υπόψη ο χρονικός ορίζοντας της κατηγορίας αξιολόγησης. Κατά συνέπεια, όταν επιλέγεται βραχυπρόθεσμος ορίζοντας, ορισμένα στοιχεία μπορούν να υπαχθούν σε ένα συγκεκριμένο επίπεδο κινδύνου. Ωστόσο, αυτά τα ίδια στοιχεία μπορεί να παρουσιάσουν σημαντικά διαφορετικό επίπεδο κινδύνου εφόσον αξιολογηθούν εντός τριετούς χρονικού ορίζοντα ο οποίος επιλέγεται για τον υπολογισμό του ποσοστού αθέτησης. Ο παράγοντας αυτός θα πρέπει να αναγνωριστεί και να αποτυπωθεί κατάλληλα στην κατάταξη.

               (18)

               Η σημασία της κατηγορίας αξιολόγησης και η σχετική της θέση εντός της κλίμακας αξιολόγησης είναι ιδιαίτερα χρήσιμη όταν δεν υπάρχουν διαθέσιμοι ποσοτικοί παράγοντες και η κατάταξη της παρακείμενης κατηγορίας αξιολόγησης είναι γνωστή. Για τον σκοπό αυτό, οι βαθμίδες πιστωτικής ποιότητας θα πρέπει να χαρακτηρίζονται σύμφωνα με παράγοντες όπως, η ικανότητα του εκδότη να εκπληρώσει τις οικονομικές του υποχρεώσεις, η ευαισθησία του ως προς την οικονομική κατάσταση ή η εγγύτητά του ως προς το καθεστώς αθέτησης.

               (19)

               Θα πρέπει επίσης να λαμβάνονται υπόψη γενικοί παράγοντες κινδύνου των στοιχείων που έχουν ταξινομηθεί σε μια κατηγορία αξιολόγησης. Το μέγεθος και ο βαθμός διαφοροποίησης των δραστηριοτήτων των στοιχείων που έχουν ταξινομηθεί σε μια κατηγορία αξιολόγησης θα πρέπει να θεωρούνται κατάλληλοι δείκτες του υποκείμενου προφίλ κινδύνου. Θα πρέπει επίσης να υπάρχει η δυνατότητα να λαμβάνονται υπόψη, ως ποιοτικοί παράγοντες, και άλλα μέτρα πιστοληπτικής ικανότητας που έχει αποδοθεί σε στοιχεία της ίδιας κατηγορίας αξιολόγησης, ώστε να προκύψουν συμπληρωματικές πληροφορίες όσον αφορά τη συμπεριφορά αθέτησης της σχετικής κατηγορίας αξιολόγησης. Η συνάφεια, η αντικειμενικότητα και η αξιοπιστία των διαφόρων μέτρων πιστοληπτικής ικανότητας θα πρέπει να υπόκεινται σε προσεκτική ανάλυση πριν από την εφαρμογή τους για τους σκοπούς της κατάταξης.

               (20)

               Προκειμένου να διασφαλιστεί η συνοχή με τα διεθνή πρότυπα, θα πρέπει να χρησιμοποιούνται για τον σκοπό της κατάταξης οι δείκτες αναφοράς των μακροπρόθεσμων και βραχυπρόθεσμων ποσοστών αθέτησης που παρέχονται στο έγγραφο «Συμφωνία της Βασιλείας ΙΙ: International Convergence of Capital Measurement and Capital Standards: A Revised Framework — Comprehensive Version», του Ιουνίου του 2006. Ωστόσο, θα πρέπει να παρέχονται περισσότερο λεπτομερείς κανόνες για τους διάφορους ECAI που λειτουργούν σήμερα στην αγορά της ΕΕ και των οποίων τα ποσοστά αθέτησης μπορεί να αποκλίνουν σημαντικά από το μοντέλο των διεθνών ECAI στο οποίο βασίζεται o τρέχων δείκτης αναφοράς. Πιο συγκεκριμένα, ο μακροπρόθεσμος δείκτης αναφοράς θα πρέπει να καθορίζεται βάσει χρονικού διαστήματος, ώστε να αναγνωρίζεται ότι ένα φάσμα τιμών μπορεί να είναι συμβατό με κάθε βαθμίδα πιστωτικής ποιότητας.

               (21)

               Οι κατηγορίες αξιολόγησης θα πρέπει αρχικά να κατατάσσονται σε μια βαθμίδα πιστωτικής ποιότητας με βάση τη σύγκριση του μακροπρόθεσμου ποσοστού αθέτησής τους με τον μακροπρόθεσμο δείκτη αναφοράς και τις πληροφορίες που παρέχονται από τους ποιοτικούς παράγοντες.

               (22)

               Σύμφωνα με το άρθρο 136 παράγραφος 1 δεύτερο εδάφιο του κανονισμού (ΕΕ) αριθ. 575/2013, η καταλληλότητα της κατάταξης θα πρέπει να επανεξετάζεται συχνά, επειδή το μακροπρόθεσμο ποσοστό αθέτησης μπορεί να αλλάξει και να αντιπροσωπεύει διαφορετική βαθμίδα πιστωτικής ποιότητας. Για τον σκοπό αυτό, τα πρόσφατα βραχυπρόθεσμα ποσοστά αθέτησης που καταγράφονται στην κατηγορία αξιολόγησης θα πρέπει να αντιπαραβάλλονται τακτικά με τους σχετικούς βραχυπρόθεσμους δείκτες αναφοράς τους (επίπεδα «παρακολούθησης» και «ενεργοποίησης»). Η παράβαση των βραχυπρόθεσμων δεικτών αναφοράς για μια συνεχή περίοδο δύο ετών θα μπορούσε να σημαίνει εξασθένιση των προτύπων αξιολόγησης, γεγονός που θα μπορούσε έχει ως αποτέλεσμα το νέο υποκείμενο μακροπρόθεσμο ποσοστό αθέτησης να είναι αντιπροσωπευτικό μιας λιγότερο ευνοϊκής βαθμίδας πιστωτικής ποιότητας. Η συγκεκριμένη ένδειξη θα είχε μεγαλύτερη σημασία εάν η παράβαση εντοπιζόταν στο επίπεδο ενεργοποίησης και όχι στο επίπεδο παρακολούθησης. Ειδικότερα, ένα μόνο στοιχείο σε αθέτηση το οποίο συνδέεται με τις υψηλότερες κατηγορίες αξιολόγησης θα μπορούσε να ενεργοποιήσει την εξέταση της επικαιροποίησης της κατάταξης του μεμονωμένου ECAI που αξιολόγησε το εν λόγω στοιχείο.

               (23)

               Αναθεωρημένα σχέδια εκτελεστικών τεχνικών προτύπων θα πρέπει να υποβάλλονται εφόσον είναι αναγκαίο προκειμένου να συμπεριληφθούν στην κατάταξη νεοσυσταθέντες ECAI.

               (24)

               Δεδομένου ότι απαιτείται απαραιτήτως συμμόρφωση με τον κανονισμό (ΕΕ) αριθ. 575/2013, είναι αναγκαίο η απόδοση της κατάταξης να παρακολουθείται σε συνεχή βάση.

               (25)

               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλαν από κοινού η ΕΑΤ, η ESMA και η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA) [οι «Ευρωπαϊκές Εποπτικές Αρχές (ΕΕΑ)»] στην Επιτροπή.

               (26)

               Στις 29 Μαρτίου 2016, η Επιτροπή κοινοποίησε στη Μεικτή Επιτροπή των ΕΕΑ την πρόθεσή της να εγκρίνει το σχέδιο εκτελεστικών τεχνικών προτύπων με τροποποιήσεις, προκειμένου να εξασφαλιστεί ισορροπία μεταξύ μιας σταθερής προσέγγισης προληπτικής εποπτείας και της ανάγκης να αποφευχθεί η περαιτέρω συγκέντρωση στην αγορά αξιολόγησης πιστοληπτικής ικανότητας, μια αγορά που παρουσιάζει ήδη υψηλό βαθμό συγκέντρωσης και κυριαρχείται από τρεις μεγάλους ECAI με συνδυασμένο μερίδιο αγοράς περίπου 90 %. Στην κοινοποίησή της, η Επιτροπή επισημαίνει ειδικότερα την ανάγκη να αποφεύγεται η αυτόματη εφαρμογή μιας πιο συντηρητικής κατάταξης, μετά την παρέλευση τριών ετών, για όλους τους ECAI που δεν παρήγαγαν επαρκείς αξιολογήσεις και ανεξάρτητα από την ποιότητα των αξιολογήσεών τους, καθώς η προσέγγιση αυτή θα μπορούσε να δημιουργήσει κανονιστικό φραγμό για την είσοδο στην αγορά και να υπονομεύσει την ανταγωνιστική θέση των μικρότερων/νεότερων ECAI, απλώς επειδή δεν παράγουν τόσο πολλές αξιολογήσεις όσο οι ήδη παρούσες επιχειρήσεις. Στην επίσημη γνώμη της 12ης Μαΐου 2016, η μεικτή επιτροπή των ΕΕΑ επιβεβαίωσε την αρχική της θέση και δεν υπέβαλε εκ νέου εκτελεστικά τεχνικά πρότυπα, με τροποποιήσεις που συνάδουν με τις προτεινόμενες τροποποιήσεις της Επιτροπής.

               (27)

               Προκειμένου να εξασφαλιστεί ισορροπία μεταξύ μιας σταθερής προσέγγισης προληπτικής εποπτείας και του ανταγωνισμού στην αγορά αξιολόγησης πιστοληπτικής ικανότητας, τα σχέδια εκτελεστικών τεχνικών προτύπων θα πρέπει να τροποποιηθούν όσον αφορά τις διατάξεις που ενδέχεται να προκαλέσουν αθέμιτο σημαντικό μειονέκτημα στους μικρότερους/νεότερους ECAI λόγω της πιο πρόσφατης εισόδου τους στην αγορά και, ιδίως, όσον αφορά τις διατάξεις σχετικά με την εφαρμογή μιας πιο συντηρητικής αντιμετώπισης στην περίπτωση περιορισμένων δεδομένων, την ημερομηνία έναρξης ισχύος της κατάταξης από το 2019, τη διάταξη σχετικά με την αναθεώρηση της κατάταξης και των πινάκων κατάταξης που θα τεθεί σε ισχύ από το 2019.

               (28)

               Η ΕΑΤ, η ESMA και η EIOPA διεξήγαγαν ανοικτές δημόσιες διαβουλεύσεις σχετικά με τα σχέδια εκτελεστικών τεχνικών προτύπων στα οποία βασίζεται ο παρών κανονισμός, προέβησαν σε ανάλυση του συναφούς δυνητικού κόστους και οφέλους και ζήτησαν τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4)· τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5)· και τη γνώμη της ομάδας συμφεροντούχων ασφαλίσεων και αντασφαλίσεων, που συστάθηκε σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (6),

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΤΙΤΛΟΣ I

      ΠΟΣΟΤΙΚΟΙ ΠΑΡΑΓΟΝΤΕΣ, ΠΟΙΟΤΙΚΟΙ ΠΑΡΑΓΟΝΤΕΣ ΚΑΙ ΔΕΙΚΤΕΣ ΑΝΑΦΟΡΑΣ

      ΚΕΦΑΛΑΙΟ 1

         Ποσοτικοί παράγοντες

   Άρθρο 1
   Ποσοτικοί παράγοντες κατάταξης μιας κατηγορίας αξιολόγησης
   Οι ποσοτικοί παράγοντες που αναφέρονται στο άρθρο 136 παράγραφος 2 στοιχείο α) του κανονισμού (ΕΕ) αριθ. 575/2013 είναι τα βραχυπρόθεσμα και μακροπρόθεσμα ποσοστά αθέτησης που σχετίζονται με στοιχεία που έχουν ταξινομηθεί στην ίδια κατηγορία αξιολόγησης, όπως ορίζεται στα άρθρα 2 έως 6.
   Άρθρο 2
   Στοιχεία που χρησιμοποιούνται για τον υπολογισμό των ποσοτικών παραγόντων
   Ο υπολογισμός των ποσοστών αθέτησης που αναφέρεται στο άρθρο 1 για κάθε κατηγορία αξιολόγησης πρέπει να πραγματοποιείται με βάση μόνο τα στοιχεία που έχουν ταξινομηθεί στην ίδια κατηγορία αξιολόγησης από τον εξωτερικό οργανισμό πιστοληπτικών αξιολογήσεων (ECAI) για τον οποίο διενεργείται η κατάταξη, όταν τα στοιχεία πληρούν όλες τις ακόλουθες απαιτήσεις:

               α)

               ανήκουν στην «εταιρικές αξιολογήσεις» που αναφέρονται στο άρθρο 3 στοιχείο α) του κατ' εξουσιοδότηση κανονισμού (ΕΕ) 2015/2, και έχουν ταξινομηθεί με βάση τον εκδότη·

               β)

               έχουν ταξινομηθεί σε μια από τις ακόλουθες περιπτώσεις:

                           i)

                           ζητηθείσα αξιολόγηση πιστοληπτικής ικανότητας·

                           ii)

                           μη ζητηθείσα αξιολόγηση πιστοληπτικής ικανότητας, η οποία πληροί τις απαιτήσεις του άρθρου 138 του κανονισμού (ΕΕ) αριθ. 575/2013.

      Τμήμα 1

         Υπολογισμός των ποσοτικών παραγόντων μιας κατηγορίας αξιολόγησης, εφόσον διατίθεται επαρκής αριθμός αξιολογήσεων πιστοληπτικής ικανότητας

   Άρθρο 3
   Προσδιορισμός του κατά πόσον διατίθεται επαρκής αριθμός αξιολογήσεων πιστοληπτικής ικανότητας
   1.   Για τους σκοπούς του υπολογισμού του βραχυπρόθεσμου ποσοστού αθέτησης, ο αριθμός των στοιχείων που έχουν ταξινομηθεί από τον ECAI στην ίδια κατηγορία αξιολόγησης για την οποία διενεργείται η κατάταξη θεωρείται επαρκώς πολυάριθμος όταν τα στοιχεία πληρούν όλες τις ακόλουθες απαιτήσεις:

               α)

               είναι επαρκή όσον αφορά το αντιληπτό προφίλ κινδύνου της κατηγορίας αξιολόγησης, λαμβάνοντας υπόψη ως δείκτη τον αριθμό των στοιχείων που αντιπροσωπεύουν το αντίστροφο του μακροπρόθεσμου ποσοστού αθέτησης του δείκτη αναφοράς της κατηγορίας αξιολόγησης, όπως αναφέρεται στο άρθρο 14 στοιχείο α)·

               β)

               είναι αντιπροσωπευτικά της πλέον πρόσφατης ομάδας στοιχείων που έχουν ταξινομηθεί στην ίδια κατηγορία αξιολόγησης.

         2.   Για τους σκοπούς του υπολογισμού του βραχυπρόθεσμου ποσοστού αθέτησης, ο αριθμός των στοιχείων που έχουν ταξινομηθεί από τον ECAI στην ίδια κατηγορία αξιολόγησης για την οποία διενεργείται η κατάταξη θεωρούνται επαρκώς πολυάριθμα όταν είναι διαθέσιμα τουλάχιστον τα 10 πιο πρόσφατα βραχυπρόθεσμα ποσοστά αθέτησης, όπως αναφέρεται στην παράγραφο 1.
   Άρθρο 4
   Βραχυπρόθεσμα ποσοστά αθέτησης μιας κατηγορίας αξιολόγησης, εφόσον διατίθεται επαρκής αριθμός αξιολογήσεων πιστοληπτικής ικανότητας
   1.   Όταν διατίθεται επαρκής αριθμός αξιολογήσεων πιστοληπτικής ικανότητας σύμφωνα με το άρθρο 3 παράγραφος 1, τα βραχυπρόθεσμα ποσοστά αθέτησης που αναφέρονται στο άρθρο 1 πρέπει να υπολογίζονται με τον τρόπο που περιγράφεται στις παραγράφους 2 έως 5.
   2.   Τα βραχυπρόθεσμα ποσοστά αθέτησης μιας κατηγορίας αξιολόγησης πρέπει να υπολογίζονται με χρονικό ορίζοντα τριών ετών, εφόσον:

               α)

               ο παρονομαστής αντιπροσωπεύει τον αριθμό των στοιχείων που έχουν ταξινομηθεί στην ίδια κατηγορία αξιολόγησης, παρόντα στην αρχή του χρονικού ορίζοντα·

               β)

               ο αριθμητής αντιπροσωπεύει τον αριθμό των στοιχείων που αναφέρονται στο στοιχείο α), τα οποία έχουν αθετημένες υποχρεώσεις πριν από τη λήξη του χρονικού ορίζοντα.

         3.   Τα στοιχεία που αποσύρονται πριν από τη λήξη του χρονικού ορίζοντα και δεν βρίσκονται σε αθέτηση συμβάλλουν μόνο στον παρονομαστή του βραχυπρόθεσμου ποσοστού αθέτησης που αναφέρεται στην παράγραφο 2 στοιχείο α), με βάρος ίσο προς το 50 %. Κάθε στοιχείο για το οποίο υπάρχουν στοιχεία που αποδεικνύουν ότι έχει αποσυρθεί πριν από την εμφάνιση αδυναμίας πληρωμής πρέπει να θεωρείται στοιχείο σε αθέτηση.
   4.   Τα στοιχεία θα θεωρούνται ότι είναι στοιχεία σε αθέτηση που πρέπει να συμπεριληφθούν στον αριθμητή που καθορίζεται στην παράγραφο 2 στοιχείο β) εφόσον προκύψει ένα από τα δύο ακόλουθα είδη γεγονότων:

               α)

               αίτηση πτώχευσης ή δικαστικής διαδικασίας εξυγίανσης που θα προκαλέσει μη εκπλήρωση ή καθυστέρηση των μελλοντικών συμβατικά πληρωτέων εξόδων εξυπηρέτησης χρέους·

               β)

               μη εκπλήρωση ή καθυστερημένη καταβολή συμβατικά πληρωτέων τόκων ή πληρωμής κεφαλαίου, εκτός εάν οι πληρωμές πραγματοποιούνται εντός συμβατικά επιτρεπόμενης περιόδου χάριτος·

               γ)

               ανταλλαγή προβληματικών στοιχείων εάν η προσφορά συνεπάγεται ότι ο επενδυτής θα λάβει μικρότερη αξία από την υπόσχεση της αρχικής κινητής αξίας·

               δ)

               η αξιολογούμενη οντότητα τελεί υπό σημαντικής μορφής ρυθμιστική εποπτεία λόγω της χρηματοοικονομικής της κατάστασης.

         5.   Τα βραχυπρόθεσμα ποσοστά αθέτησης υπολογίζονται για κάθε διαθέσιμη ομάδα βάσει στοιχείων που έχουν ταξινομηθεί στην ίδια κατηγορία αξιολόγησης σε εξαμηνιαίες περιόδους, οι οποίες βασίζονται στην 1η Ιανουαρίου και την 1η Ιουλίου κάθε έτους.
   Άρθρο 5
   Μακροπρόθεσμο ποσοστό αθέτησης μιας κατηγορίας αξιολόγησης εφόσον διατίθεται επαρκής αριθμός αξιολογήσεων πιστοληπτικής ικανότητας
   1.   Όταν, σύμφωνα με το άρθρο 3, διατίθεται επαρκής αριθμός αξιολογήσεων πιστοληπτικής ικανότητας το μακροπρόθεσμο ποσοστό αθέτησης που αναφέρεται στο άρθρο 1 υπολογίζεται σύμφωνα με τις παραγράφους 2 έως 4.
   2.   Το μακροπρόθεσμο ποσοστό αθέτησης υπολογίζεται ως η σταθμισμένη μέση τιμή τουλάχιστον των 20 πιο πρόσφατων βραχυπρόθεσμων ποσοστών αθέτησης, σύμφωνα με το άρθρο 4 παράγραφος 1. Εάν τα διαθέσιμα βραχυπρόθεσμα ποσοστά αθέτησης διαρκούν μεγαλύτερο χρονικό διάστημα και είναι σχετικά, πρέπει να χρησιμοποιούνται τα βραχυπρόθεσμα ποσοστά αθέτησης αυτού του μεγαλυτέρου χρονικού διαστήματος. Εάν είναι διαθέσιμα λιγότερα από 20 βραχυπρόθεσμα ποσοστά αθέτησης που υπολογίζονται σύμφωνα με το άρθρο 4 παράγραφος 1, τα εναπομείναντα βραχυπρόθεσμα ποσοστά αθέτησης εκτιμάται ότι καλύπτουν τα 20 βραχυπρόθεσμα ποσοστά αθέτησης.
   3.   Με σκοπό τη δημιουργία σταθμισμένου μέσου όρου που αναφέρεται στην παράγραφο 2, το βραχυπρόθεσμο ποσοστό αθέτησης που υπολογίζεται σύμφωνα με το άρθρο 4 πρέπει να περιλαμβάνει την πιο πρόσφατη περίοδο ύφεσης. Αυτή η περίοδος ύφεσης πρέπει να καλύπτει τον αρνητικό ρυθμό ανάπτυξης των ακαθάριστων εγχώριων προϊόντων στις κύριες γεωγραφικές περιοχές αναφοράς των αξιολογημένων στοιχείων κατά τη διάρκεια τουλάχιστον ενός εξαμήνου.
   4.   Με σκοπό τη δημιουργία σταθμισμένου μέσου όρου που αναφέρεται στην παράγραφο 2, ισχύουν τα εξής:

               α)

               τα βραχυπρόθεσμα ποσοστά αθέτησης που υπολογίζονται σύμφωνα με το άρθρο 4 παράγραφος 1 σταθμίζονται με βάση τον αριθμό των στοιχείων που προσδιορίζονται στο άρθρο 4 παράγραφος 2 στοιχείο α)·

               β)

               τα εκτιμώμενα βραχυπρόθεσμα ποσοστά αθέτησης σταθμίζονται με βάση εκτιμήσεις για τον αριθμό των στοιχείων που έχουν ταξινομηθεί στην ίδια κατηγορία αξιολόγησης που υφίσταται στην αρχή του χρονικού ορίζοντα.

         Οι συντελεστές στάθμισης πρέπει να εξασφαλίζουν την επαρκή παρουσία ετών ύφεσης και μη ύφεσης εντός ενός πλήρους οικονομικού κύκλου.

      Τμήμα 2

         Υπολογισμός των ποσοτικών παραγόντων μιας κατηγορίας αξιολόγησης, εφόσον διατίθεται επαρκής αριθμός αξιολογήσεων πιστοληπτικής ικανότητας

   Άρθρο 6
   Χρησιμοποιούμενα στοιχεία και μακροπρόθεσμα ποσοστά αθέτησης μιας κατηγορίας αξιολόγησης, εφόσον διατίθεται επαρκής αριθμός αξιολογήσεων πιστοληπτικής ικανότητας
   Όταν διατίθεται επαρκής αριθμός αξιολογήσεων πιστοληπτικής ικανότητας, όπως αναφέρεται στο άρθρο 3, ο υπολογισμός του μακροπρόθεσμου ποσοστού αθέτησης που προσδιορίζεται στο άρθρο 1 πραγματοποιείται σύμφωνα με τα ακόλουθα:

               α)

               βασίζεται στην εκτίμηση που παρέχεται από τον ECAI για το μακροπρόθεσμο ποσοστό αθέτησης για όλα τα στοιχεία που έχουν ταξινομηθεί στην ίδια κατηγορία αξιολόγησης, σύμφωνα με το άρθρο 136 παράγραφος 2 στοιχείο α) του κανονισμού (ΕΕ) αριθ. 575/2013·

               β)

               η εκτίμηση που αναφέρεται στο στοιχείο α) πρέπει να συμπληρώνεται με τον αριθμό των σε αθέτηση στοιχείων και τον αριθμό των μη αθετημένων στοιχείων που έχουν ταξινομηθεί από τον ECAI στην κατηγορία αξιολόγησης για την όποια διενεργείται η κατάταξη.

      ΚΕΦΑΛΑΙΟ 2

         Ποιοτικοί παράγοντες

   Άρθρο 7
   Ποιοτικοί παράγοντες κατάταξης της κατηγορίας αξιολόγησης
   Οι ποιοτικοί παράγοντες που αναφέρονται στο άρθρο 136 παράγραφος 2 στοιχείο β) του κανονισμού (ΕΕ) αριθ. 575/2013 είναι οι ακόλουθοι:

               α)

               ο ορισμός της αθέτησης που λαμβάνει υπόψη του ο ECAI, όπως αναφέρεται στο άρθρο 8·

               β)

               ο χρονικός ορίζοντας της κατηγορίας αξιολόγησης που λαμβάνει υπόψη ο ECAI, όπως αναφέρεται στο άρθρο 9·

               γ)

               η σημασία της κατηγορίας αξιολόγησης και η σχετική της θέση εντός της κλίμακας αξιολόγησης που καθορίστηκε από τον ECAI, όπως αναφέρεται στο άρθρο 10·

               δ)

               η πιστοληπτική ικανότητα των στοιχείων που έχουν ταξινομηθεί στην ίδια κατηγορία αξιολόγησης, όπως αναφέρεται στο άρθρο 11·

               ε)

               η εκτίμηση που παρέχεται από τον ECAI για το μακροπρόθεσμο ποσοστό αθέτησης για όλα τα στοιχεία που έχουν ταξινομηθεί στην ίδια κατηγορία αξιολόγησης, σύμφωνα με το άρθρο 136 παράγραφος 2 στοιχείο α) του κανονισμού (ΕΕ) αριθ. 575/2013, όπως ορίζεται στο άρθρο 12·

               στ)

               η σχέση που καθορίστηκε από τον ECAI («εσωτερική κατάταξη»), εφόσον είναι διαθέσιμη, μεταξύ αφενός της κατηγορίας αξιολόγησης για την οποία διενεργείται η κατάταξη και αφετέρου των λοιπών κατηγοριών αξιολόγησης που παράγονται από τον ίδιο ECAI, όταν για τις τελευταίες κατηγορίες έχει ήδη οριστεί κατάταξη, σύμφωνα με τον παρόντα κανονισμό, όπως αναφέρεται στο άρθρο 13·

               ζ)

               κάθε άλλη σχετική πληροφορία που μπορεί να περιγράψει τον βαθμό κινδύνου που ενέχει μια κατηγορία αξιολόγησης.

         Άρθρο 8
   Ορισμός της αθέτησης που χρησιμοποιείται από τον ECAI
   Το είδος των γεγονότων που λαμβάνονται υπόψη από τον ECAI για τον καθορισμό του κατά πόσον ένα στοιχείο βρίσκεται σε κατάσταση αθέτησης πρέπει να συγκρίνεται με εκείνα που προσδιορίζονται στο άρθρο 4 παράγραφος 4, χρησιμοποιώντας κάθε διαθέσιμη πληροφορία. Εάν από τη σύγκριση προκύψει ότι ο ECAI δεν έχει λάβει υπόψη του όλα αυτά τα είδη γεγονότων, οι ποσοτικοί παράγοντες που αναφέρονται στο άρθρο 1 πρέπει να προσαρμοστούν αναλόγως.
   Άρθρο 9
   Χρονικός ορίζοντας της κατηγορίας αξιολόγησης
   Ο χρονικός ορίζοντας που λαμβάνει υπόψη του ο ECAI για την απονομή της κατηγορίας αξιολόγησης πρέπει να παρέχει μια σχετική ένδειξη του κατά πόσον το επίπεδο του κινδύνου της εν λόγω κατηγορίας αξιολόγησης είναι βιώσιμο κατά τον χρονικό ορίζοντα που ορίζεται στο άρθρο 4 παράγραφος 2.
   Άρθρο 10
   Η σημασία και η σχετική θέση της κατηγορίας αξιολόγησης
   1.   Η σημασία της κατηγορίας αξιολόγησης που καθορίζεται από τον ECAI πρέπει να καθορίζεται σύμφωνα με τα χαρακτηριστικά του εύρους των οικονομικών δεσμεύσεων, όπως αυτά αποτυπώνονται στα στοιχεία που έχουν ταξινομηθεί στην εν λόγω κατηγορία αξιολόγησης και έχουν αποπληρωθεί, και ειδικότερα σύμφωνα με τον βαθμό ευαισθησίας ως προς το οικονομικό περιβάλλον και τον βαθμό εγγύτητας ως προς την κατάσταση αθέτησης.
   2.   Η σημασία της κατηγορίας αξιολόγησης πρέπει να συγκρίνεται με το χαρακτηριστικό εκείνο που καθορίστηκε για κάθε βαθμίδα πιστωτικής ποιότητας, όπως ορίζεται στο άρθρο 15.
   3.   Η σημασία της κατηγορίας αξιολόγησης πρέπει να λαμβάνεται υπόψη σε συνδυασμό με τη σχετική της θέση εντός της κλίμακας αξιολόγησης που καθορίστηκε από τον ECAI.
   Άρθρο 11
   Πιστοληπτική ικανότητα των στοιχείων που έχουν ταξινομηθεί στην ίδια κατηγορία αξιολόγησης
   1.   Η πιστοληπτική ικανότητα των στοιχείων που έχουν ταξινομηθεί στην ίδια κατηγορία αξιολόγησης πρέπει να καθορίζεται λαμβάνοντας υπόψη τουλάχιστον το μέγεθός τους και τον βαθμό του τομέα, καθώς και τη γεωγραφική διαφοροποίηση των επιχειρηματικών τους δραστηριοτήτων.
   2.   Μπορούν να χρησιμοποιηθούν διαφορετικά μέτρα πιστοληπτικής ικανότητας που έχουν αποδοθεί σε στοιχεία της ίδιας κατηγορίας αξιολόγησης, εφόσον κρίνεται σκόπιμο, προκειμένου να συμπληρωθούν τα στοιχεία που παρέχονται από τους ποσοτικούς παράγοντες που αναφέρονται στο άρθρο 1, εφόσον αυτά είναι αξιόπιστα και κατάλληλα για την κατάταξη.
   Άρθρο 12
   Εκτίμηση που παρέχεται από τον ECAI για το μακροπρόθεσμο ποσοστό αθέτησης για όλα τα στοιχεία που έχουν ταξινομηθεί στην ίδια κατηγορία αξιολόγησης
   Η εκτίμηση που παρέχεται από τον ECAI για το μακροπρόθεσμο ποσοστό αθέτησης για όλα τα στοιχεία που έχουν ταξινομηθεί στην ίδια κατηγορία αξιολόγησης πρέπει να λαμβάνεται υπόψη για τους σκοπούς της κατάταξης, εφόσον είναι επαρκώς αιτιολογημένη.
   Άρθρο 13
   Εσωτερική κατάταξη της κατηγορίας αξιολόγησης που καθορίστηκε από τον ECAI
   Η αντίστοιχη βαθμίδα πιστωτικής ποιότητας άλλων κατηγοριών αξιολόγησης που παράγονται από τον ίδιο ECAI για τον οποίο υπάρχει εσωτερική κατάταξη, σύμφωνα με το άρθρο 7 στοιχείο στ), πρέπει να χρησιμοποιείται ως σχετική ένδειξη του επιπέδου κινδύνου της κατηγορίας αξιολόγησης για την οποία διενεργείται η κατάταξη.

      ΚΕΦΑΛΑΙΟ 3

         Ποσοστό αναφοράς και σχετικές αναφορές

   Άρθρο 14
   Ποσοστό αναφοράς
   Το ποσοστό αναφοράς που αναφέρεται στο άρθρο 136 παράγραφος 2 στοιχείο γ) του κανονισμού (ΕΕ) αριθ. 575/2013, διακρίνεται σε:

               α)

               ποσοστό αναφοράς του μακροπρόθεσμου ποσοστού αθέτησης για κάθε βαθμίδα πιστωτικής ποιότητας, όπως ορίζεται στον πίνακα 1 του παραρτήματος I·

               β)

               ποσοστό αναφοράς του βραχυπρόθεσμου ποσοστού αθέτησης για κάθε βαθμίδα πιστωτικής ποιότητας, όπως ορίζεται στον πίνακα 2 του παραρτήματος I.

         Άρθρο 15
   Σημασία αναφοράς της κατηγορίας αξιολόγησης ανά βαθμίδα πιστωτικής ποιότητας
   Η σημασία αναφοράς που αντιστοιχεί σε κάθε βαθμίδα πιστωτικής ποιότητας μιας κατηγορίας αξιολόγησης καθορίζεται στο παράρτημα II.
   ΤΙΤΛΟΣ II

      ΠΙΝΑΚΕΣ ΚΑΤΑΤΑΞΗΣ

   Άρθρο 16
   Πίνακες κατάταξης
   Η αντιστοίχιση των κατηγοριών αξιολόγησης κάθε ECAI με τις βαθμίδες πιστωτικής ποιότητας που ορίζονται στο τμήμα 2 κεφάλαιο 2 τίτλος II μέρος III του κανονισμού (ΕΕ) αριθ. 575/2013 είναι αυτή που καθορίζεται στο παράρτημα III.
   ΤΙΤΛΟΣ III

      ΤΕΛΙΚΗ ΔΙΑΤΑΞΗ

   Άρθρο 17
   Έναρξη ισχύος
   Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Οκτωβρίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 27.6.2013, σ. 1.

      (2)  Κανονισμός (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (ΕΕ L 302 της 17.11.2009, σ. 1).

      (3)  Κατ' εξουσιοδότηση κανονισμός (ΕΕ) 2015/2 της Επιτροπής, της 30ής Σεπτεμβρίου 2014, για τη συμπλήρωση του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την παρουσίαση των πληροφοριών που διαβιβάζουν οι οργανισμοί αξιολόγησης πιστοληπτικής ικανότητας στην Ευρωπαϊκή Αρχή Κινητών Αξιών και Αγορών (ΕΕ L 2 της 6.1.2015, σ. 24).

      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).

      (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).

      (6)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).

      ΠΑΡΑΡΤΗΜΑ I

         Δείκτες αναφοράς για τους σκοπούς του άρθρου 14

         Πίνακας 1

         Μακροπρόθεσμος δείκτης αναφοράς

         (σε χρονικό ορίζοντα 3 ετών)

                  Βαθμίδα πιστωτικής ποιότητας

                  Μακροπρόθεσμος δείκτης αναφοράς

                  Μέση τιμή

                  Κατώτατο όριο

                  Ανώτατο όριο

                  1

                  0,10 %

                  0,00 %

                  0,16 %

                  2

                  0,25 %

                  0,17 %

                  0,54 %

                  3

                  1,00 %

                  0,55 %

                  2,39 %

                  4

                  7,50 %

                  2,40 %

                  10,99 %

                  5

                  20,00 %

                  11,00 %

                  26,49 %

                  6

                  34,00 %

                  26,50 %

                  100,00 %

         Πίνακας 2

         Βραχυπρόθεσμοι δείκτες αναφοράς

         (σε χρονικό ορίζοντα 3 ετών)

                  Βαθμίδα πιστωτικής ποιότητας

                  Βραχυπρόθεσμοι δείκτες αναφοράς

                  Επίπεδο παρακολούθησης

                  Επίπεδο ενεργοποίησης

                  1

                  0,80 %

                  1,20 %

                  2

                  1,00 %

                  1,30 %

                  3

                  2,40 %

                  3,00 %

                  4

                  11,00 %

                  12,40 %

                  5

                  28,60 %

                  35,00 %

                  6

                  άνευ αντικειμένου

                  άνευ αντικειμένου

      ΠΑΡΑΡΤΗΜΑ II

         Σημασία αναφοράς της κατηγορίας αξιολόγησης ανά βαθμίδα πιστωτικής ποιότητας για τους σκοπούς του άρθρου 15

                  Βαθμίδα πιστωτικής ποιότητας

                  Σημασία της κατηγορίας αξιολόγησης

                  1

                  Η αξιολογούμενη οντότητα έχει εξαιρετικά/πολύ καλή ικανότητα να ανταποκρίνεται στις οικονομικές της υποχρεώσεις και υπόκειται σε ελάχιστο/πολύ χαμηλό πιστωτικό κίνδυνο.

                  2

                  Η αξιολογούμενη οντότητα διαθέτει καλή ικανότητα να ανταποκρίνεται στις οικονομικές της υποχρεώσεις και υπόκειται σε χαμηλό πιστωτικό κίνδυνο, αλλά είναι κάπως περισσότερο επιρρεπής στις δυσμενείς συνέπειες που έχει η μεταβολή των περιστάσεων και των οικονομικών συνθηκών από αξιολογούμενες οντότητες της βαθμίδαςπιστωτικής ποιότητας 1.

                  3

                  Η αξιολογούμενη οντότητα διαθέτει επαρκή ικανότητα να ανταποκρίνεται στις οικονομικές της υποχρεώσεις και υπόκειται σε μέτριο πιστωτικό κίνδυνο.
                  Ωστόσο, οι δυσμενείς οικονομικές συνθήκες ή η μεταβολή των περιστάσεων μπορούν ενδεχομένως να εξασθενήσουν την ικανότητα της αξιολογούμενης οντότητας να εκπληρώσει τις οικονομικές υποχρεώσεις της.

                  4

                  Η αξιολογούμενη οντότητα έχει την ικανότητα να ανταποκρίνεται στις οικονομικές της υποχρεώσεις, αλλά υπόκειται σε σημαντικό πιστωτικό κίνδυνο.
                  Αντιμετωπίζει σοβαρές αβεβαιότητες και είναι εκτεθειμένη σε δυσμενείς επιχειρηματικές, χρηματοπιστωτικές ή οικονομικές συνθήκες, οι οποίες θα μπορούσαν να οδηγήσουν σε ανεπαρκή ικανότητα της αξιολογούμενης οντότητας να ανταποκρίνεται στις οικονομικές της υποχρεώσεις.

                  5

                  Η αξιολογούμενη οντότητα έχει την ικανότητα να ανταποκρίνεται στις οικονομικές της υποχρεώσεις, αλλά υπόκειται σε υψηλό πιστωτικό κίνδυνο.
                  Οι δυσμενείς επιχειρηματικές, χρηματοπιστωτικές ή οικονομικές συνθήκες είναι πιθανόν να κλονίσουν την ικανότητα ή τη βούληση της αξιολογούμενης οντότητας να εκπληρώσει τις οικονομικές υποχρεώσεις της.

                  6

                  Η αξιολογούμενη οντότητα είναι επί του παρόντος ευάλωτη ή ιδιαίτερα ευάλωτη και υπόκειται σε πολύ υψηλό πιστωτικό κίνδυνο, συμπεριλαμβανομένου του κινδύνου αθέτησης ή της κατάστασης πολύ κοντά στην αθέτηση.
                  Εξαρτάται από τις ευνοϊκές επιχειρηματικές, χρηματοπιστωτικές και οικονομικές συνθήκες για να εκπληρώσει τις οικονομικές υποχρεώσεις της.

      ΠΑΡΑΡΤΗΜΑ III

         Πίνακες κατάταξης για τους σκοπούς του άρθρου 16

                     Βαθμίδα πιστωτικής ποιότητας

                     1

                     2

                     3

                     4

                     5

                     6

                     AM Best Europe-Rating Services Ltd.

                  Κλίμακα μακροπρόθεσμων πιστοληπτικών διαβαθμίσεων εκδότη

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, rs

                  Κλίμακα διαβαθμίσεων μακροπρόθεσμου χρέους

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, d

                  Κλίμακα διαβαθμίσεων οικονομικής ευρωστίας

                  A++, A+

                  A, A-

                  B++, B+

                  B, B-

                  C++, C+

                  C, C-, D, E, F, S

                  Κλίμακα βραχυπρόθεσμων διαβαθμίσεων

                  AMB-1+

                  AMB-1-

                  AMB-2, AMB-3

                  AMB- 4

                     ARC Ratings S.A.

                  Κλίμακα μεσοπρόθεσμης και μακροπρόθεσμης διαβάθμισης εκδοτών

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα διαβάθμισης μεσοπρόθεσμων και μακροπρόθεσμων εκδόσεων

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα βραχυπρόθεσμης διαβάθμισης εκδοτών

                  A-1+

                  A-1

                  A-2, A-3

                  B, C, D

                  Κλίμακα διαβάθμισης βραχυπρόθεσμων εκδόσεων

                  A-1+

                  A-1

                  A-2, A-3

                  B, C, D

                     ASSEKURATA Assekuranz Rating-Agentur GmbH

                  Κλίμακα μακροπρόθεσμης πιστοληπτικής διαβάθμισης

                  AAA, AA

                  A

                  BBB

                  BB

                  B

                  CCC, CC/C, D

                  Κλίμακα βραχυπρόθεσμης διαβάθμισης επιχειρήσεων

                  A++

                  A

                  B, C, D

                     Axesor SA

                  Γενική κλίμακα διαβάθμισης

                  AAA, AA

                  A

                  BBB

                  BB

                  B

                  CCC, CC, C, D, E

                     BCRA — Credit Rating Agency AD

                  Κλίμακα μακροπρόθεσμων διαβαθμίσεων τραπεζών

                  AAA, AA

                  A

                  BBB

                  BB

                  B

                  C, D

                  Κλίμακα μακροπρόθεσμων διαβαθμίσεων ασφαλιστικών επιχειρήσεων

                  iAAA, iAA

                  iA

                  iBBB

                  iBB

                  iB

                  iC, iD

                  Κλίμακα μακροπρόθεσμων διαβαθμίσεων επιχειρήσεων

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα μακροπρόθεσμων διαβαθμίσεων δήμων

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα μακροπρόθεσμων διαβαθμίσεων έκδοσης

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα βραχυπρόθεσμων διαβαθμίσεων τραπεζών

                  A-1+

                  A-1

                  A-2, A-3

                  B, C, D

                  Κλίμακα βραχυπρόθεσμων διαβαθμίσεων επιχειρήσεων

                  A-1+

                  A-1

                  A-2, A-3

                  B, C, D

                  Κλίμακα βραχυπρόθεσμων διαβαθμίσεων δήμων

                  A-1+

                  A-1

                  A-2, A-3

                  B, C, D

                  Κλίμακα βραχυπρόθεσμης διαβάθμισης έκδοσης

                  A-1+

                  A-1

                  A-2, A-3

                  B, C, D

                     Banque de France

                  Γενική κλίμακα μακροπρόθεσμων πιστοληπτικών διαβαθμίσεων εκδότη

                  3++

                  3+, 3

                  4+

                  4, 5+

                  5, 6

                  7, 8, 9, P

                     Capital Intelligence Ltd

                  Διεθνής κλίμακα μακροπρόθεσμης διαβάθμισης εκδότη

                  AAA, AA

                  A

                  BBB

                  BB

                  B

                  C, RS, SD, D

                  Διεθνής κλίμακα διαβάθμισης μακροπρόθεσμης έκδοσης

                  AAA, AA

                  A

                  BBB

                  BB

                  B

                  CCC, CC, C, D

                  Διεθνής κλίμακα βραχυπρόθεσμης διαβάθμισης εκδότη

                  A-1+

                  A-1

                  A-2, A-3

                  B, C, D

                  Διεθνής κλίμακα διαβάθμισης βραχυπρόθεσμης έκδοσης

                  A-1+

                  A-1

                  A-2, A-3

                  B, C, D

                     Cerved Rating Agency S.p.A.

                  Κλίμακα μακροπρόθεσμης διαβάθμισης επιχειρήσεων

                  A1.1, A1.2, A1.3

                  A2.1, A2.2, A3.1

                  B1.1, B1.2

                  B2.1, B2.2

                  C1.1

                  C1.2, C2.1

                     Creditreform Ratings AG

                  Κλίμακα μακροπρόθεσμης διαβάθμισης

                  AAA, AA

                  A

                  BBB

                  BB

                  B

                  C, D

                     CRIF S.p.A.

                  Γενική κλίμακα μακροπρόθεσμης διαβάθμισης

                  AAA, AA

                  A

                  BBB

                  BB

                  B

                  CCC, D1, D2

                     Dagong Europe Credit Rating

                  Κλίμακα μακροπρόθεσμης πιστοληπτικής διαβάθμισης

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα βραχυπρόθεσμης πιστοληπτικής διαβάθμισης

                  A-1

                  A-2, A-3

                  B, C, D

                     DBRS Ratings Limited

                  Κλίμακα διαβάθμισης μακροπρόθεσμων υποχρεώσεων

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα διαβάθμισης εμπορικών χρεογράφων και βραχυπρόθεσμου χρέους

                  R-1 H, R-1 M

                  R-1 L

                  R-2, R-3

                  R-4, R-5, D

                  Κλίμακα διαβάθμισης της ικανότητας πληρωμής αποζημιώσεων

                  IC-1

                  IC-2

                  IC-3

                  IC-4

                  IC-5

                  D

                     European Rating Agency, a.s.

                  Κλίμακα μακροπρόθεσμης διαβάθμισης

                  AAA, AA, A

                  BBB

                  BB

                  B

                  CCC, CC, C, D

                  Κλίμακα βραχυπρόθεσμης διαβάθμισης

                  S1

                  S2

                  S3, S4, NS

                     EuroRating Sp. z o.o.

                  Γενική κλίμακα μακροπρόθεσμης διαβάθμισης

                  AAA, AA

                  A

                  BBB

                  BB

                  B

                  CCC, CC, C, D

                     Euler Hermes Rating GmbH

                  Γενική κλίμακα μακροπρόθεσμης διαβάθμισης

                  AAA, AA

                  A

                  BBB

                  BB

                  B

                  CCC, CC, C, SD, D

                     FERI EuroRating Services AG

                  Κλίμακα διαβάθμισης FERI EuroRating

                  AAA, AA

                  A

                  BBB, BB

                  B

                  CCC, CC, D

                     Fitch Ratings

                  Κλίμακα μακροπρόθεσμων πιστοληπτικών διαβαθμίσεων εκδότη

                  AAA, AA

                  A

                  BBB

                  BB

                  B

                  CCC, CC, C, RD, D

                  Υποχρεώσεις χρηματοδότησης επιχειρήσεων — Κλίμακα μακροπρόθεσμων διαβαθμίσεων

                  AAA AA

                  A

                  BBB

                  BB

                  B

                  CCC, CC, C

                  Διεθνής κλίμακα μακροπρόθεσμων διαβαθμίσεων οικονομικής ευρωστίας ασφαλιστικών επιχειρήσεων

                  AAA, AA

                  A

                  BBB

                  BB

                  B

                  CCC, CC, C

                  Κλίμακα βραχυπρόθεσμης διαβάθμισης

                  F1+

                  F1

                  F2, F3

                  B, C, RD, D

                  Κλίμακα βραχυπρόθεσμων διαβαθμίσεων οικονομικής ευρωστίας ασφαλιστικών επιχειρήσεων

                  F1+

                  F1

                  F2, F3

                  B, C

                     GBB-Rating Gesellschaft für Bonitätsbeurteilung GmbH

                  Γενική κλίμακα μακροπρόθεσμης διαβάθμισης

                  AAA, AA

                  A, BBB

                  BB

                  B

                  CCC, CC, C, D

                     ICAP Group S.A

                  Γενική κλίμακα μακροπρόθεσμης διαβάθμισης

                  AA, A

                  BB, B

                  C, D

                  E, F

                  G, H

                     Japan Credit Rating Agency Ltd

                  Κλίμακα μακροπρόθεσμων διαβαθμίσεων εκδότη

                  AAA, AA

                  A

                  BBB

                  BB

                  B

                  CCC, CC, C, LD, D

                  Κλίμακα διαβαθμίσεων μακροπρόθεσμης έκδοσης

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα βραχυπρόθεσμων διαβαθμίσεων εκδότη

                  J-1+

                  J-1

                  J-2

                  J-3, NJ, LD, D

                  Κλίμακα πιστοληπτικών διαβαθμίσεων βραχυπρόθεσμης έκδοσης

                  J-1+

                  J-1

                  J-2

                  J-3, NJ, D

                     Kroll Bond Rating Agency

                  Κλίμακα μακροπρόθεσμης πιστοληπτικής διαβάθμισης

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα βραχυπρόθεσμης πιστοληπτικής διαβάθμισης

                  K1+

                  K1

                  K2, K3

                  B, C, D

                     Moody's Investors Service

                  Γενική κλίμακα μακροπρόθεσμης διαβάθμισης

                  Aaa, Aa

                  A

                  Baa

                  Ba

                  B

                  Caa, Ca, C

                  Κλίμακα διαβάθμισης ομολογιακών αμοιβαίων κεφαλαίων

                  Aaa-bf, Aa-bf

                  A-bf

                  Baa-bf

                  Ba-bf

                  B-bf

                  Caa-bf, Ca-bf, C-bf

                  Γενική κλίμακα βραχυπρόθεσμης διαβάθμισης

                  P-1

                  P-2

                  P-3

                  NP

                     Standard & Poor's Ratings Services

                  Κλίμακα μακροπρόθεσμων πιστοληπτικών διαβαθμίσεων εκδότη

                  AAA, AA

                  A

                  BBB

                  BB

                  B

                  CCC, CC, R, SD/D

                  Κλίμακα πιστοληπτικών διαβαθμίσεων μακροπρόθεσμης έκδοσης

                  AAA, AA

                  A

                  BBB

                  BB

                  B

                  CCC, CC, C, D

                  Κλίμακα διαβαθμίσεων οικονομικής ευρωστίας ασφαλιστικών επιχειρήσεων

                  AAA, AA

                  A

                  BBB

                  BB

                  B

                  CCC, CC, SD/D, R

                  Κλίμακα διαβαθμίσεων πιστωτικής ποιότητας αμοιβαίων κεφαλαίων

                  AAAf, AAf

                  Af

                  BBBf

                  BBf

                  Bf

                  CCCf

                  Κλίμακα διαβαθμίσεων αξιολόγησης μέσης αγοράς

                  MM1

                  MM2

                  MM3, MM4

                  MM5, MM6

                  MM7, MM8, MMD

                  Κλίμακα βραχυπρόθεσμων πιστοληπτικών διαβαθμίσεων εκδότη

                  A-1+

                  A-1

                  A-2, A-3

                  B, C, R, SD/D

                  Κλίμακα πιστοληπτικών διαβαθμίσεων βραχυπρόθεσμης έκδοσης

                  A-1+

                  A-1

                  A-2, A-3

                  B, C, D

                     Scope Ratings AG

                  Γενική κλίμακα μακροπρόθεσμης διαβάθμισης

                  AAA, AA

                  A

                  BBB

                  BB

                  B

                  CCC, CC,C, D

                  Γενική κλίμακα βραχυπρόθεσμης διαβάθμισης

                  S-1+

                  S-1

                  S-2

                  S-3, S-4

                     Spread Research

                  Διεθνής κλίμακα μακροπρόθεσμης διαβάθμισης

                  AAA, AA

                  A

                  BBB

                  BB

                  B

                  CCC, CC, C, D

                     The Economist Intelligence Unit Ltd

                  Κλίμακα φάσματος διαβάθμισης κρατικών ομολόγων

                  AAA, AA

                  A

                  BBB

                  BB

                  B

                  CCC, CC, C, D


title: Εκτελεστικός κανονισμός (ΕΕ) 2015/1854 της Επιτροπής, της 15ης Οκτωβρίου 2015, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               16.10.2015

               EL

               Επίσημη Εφημερίδα της Ευρωπαϊκής Ένωσης

               L 271/31

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1854 ΤΗΣ ΕΠΙΤΡΟΠΉΣ
   της 15ης Οκτωβρίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Οκτωβρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  AL

                  84,4

                  MA

                  132,6

                  MK

                  46,1

                  TR

                  56,6

                  ZZ

                  79,9

                  0707 00 05

                  AL

                  36,9

                  TR

                  116,7

                  ZZ

                  76,8

                  0709 93 10

                  TR

                  136,8

                  ZZ

                  136,8

                  0805 50 10

                  AR

                  161,3

                  CL

                  149,0

                  TR

                  110,2

                  UY

                  78,7

                  ZA

                  104,7

                  ZZ

                  120,8

                  0806 10 10

                  BR

                  252,3

                  EG

                  198,3

                  MA

                  56,6

                  MK

                  97,5

                  TR

                  169,2

                  ZZ

                  154,8

                  0808 10 80

                  AR

                  122,1

                  CL

                  86,3

                  MK

                  23,1

                  NZ

                  155,0

                  US

                  86,4

                  ZA

                  144,4

                  ZZ

                  102,9

                  0808 30 90

                  CN

                  65,9

                  TR

                  135,5

                  XS

                  95,1

                  ZA

                  218,5

                  ZZ

                  128,8

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 1217/2014 της Επιτροπής, της 11ης Νοεμβρίου 2014 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               14.11.2014

               EL

               Επίσημη Εφημερίδα της Ευρωπαϊκής Ένωσης

               L 329/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1217/2014 ΤΗΣ ΕΠΙΤΡΟΠΉΣ
   της 11ης Νοεμβρίου 2014
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ' εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

               (4)

               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Νοεμβρίου 2014.

            Για την Επιτροπή,

            εξ ονόματος του Προέδρου,

         Heinz ZOUREK

            Γενικός Διευθυντής Φορολογίας και Τελωνειακής Ένωσης

      (1)  ΕΕ L 256 της 7.9.1987, σ. 1.

      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (κωδικός ΣΟ)

                  Αιτιολογία

                  (1)

                  (2)

                  (3)

                              1.

                              Είδος (καλούμενο «ηλεκτρικό φίλτρο») το οποίο αποτελείται από κεραμικό πυκνωτή σε πολλές στρώσεις τύπου οπής διασύνδεσης με στήριξη σε επιφάνεια, διαστάσεων 8 × 3 × 3 mm περίπου.
                              Παρουσιάζεται ως χαμηλοπερατό φίλτρο για χρήση ως φίλτρο ηλεκτρομαγνητικών παρεμβολών (EMI), για παράδειγμα, σε ενισχυτές ισχύος, τροφοδοτικά ισχύος, συσκευές ελέγχου θερμοκρασίας και κινητήρων, και κυκλώματα οδήγησης.

                      (1) Βλέπε εικόνα 1.

                  8532 24 00

                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 2 στοιχείο α) του τμήματος XVI, καθώς και από το κείμενο των κωδικών ΣΟ 8532 και 8532 24 00.
                  Το είδος χρησιμοποιείται ως συστατικό μέρος σε μια σειρά μηχανημάτων. Δεδομένου ότι αποτελείται μόνον από έναν πυκνωτή, πρέπει να καταταχθεί στον κωδικό ΣΟ 8532 24 00 ως σταθερός πυκνωτής με διηλεκτρική ύλη από κεραμικό, σε πολλές στρώσεις.

                              2.

                              Είδος (αποκαλούμενο «ηλεκτρικό φίλτρο») το οποίο αποτελείται από πυκνωτή και δύο σφαιρίδια από φερρίτη, διαστάσεων 7 × 2 × 2 mm περίπου.
                              Το ισοδύναμο ηλεκτρικό κύκλωμα περιλαμβάνει δύο πηνία, ένα για κάθε σφαιρίδιο από φερρίτη, τοποθετημένα σε σειρά στη διαδρομή του συνεχούς ρεύματος και συνδεδεμένα με τον αγωγό στην αριστερή και τη δεξιά πλευρά ενός πυκνωτή τύπου οπής διασύνδεσης με στήριξη σε επιφάνεια.
                              Τα δύο σφαιρίδια από φερρίτη ενεργούν ως πηνία και η λειτουργία τους είναι η ελαχιστοποίηση του συντονισμού με τα περιβάλλοντα κυκλώματα για την καταστολή των ηλεκτρικών ρευμάτων υψηλής συχνότητας.
                              Παρουσιάζεται για χρήση ως φίλτρο ηλεκτρομαγνητικών παρεμβολών (EMI), για παράδειγμα, στην αυτοκινητοβιομηχανία και σε άλλες βιομηχανικές εφαρμογές.

                      (1) Βλέπε εικόνα 2.

                  8548 90 90

                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 2 στοιχείο γ) του τμήματος XVI, καθώς και από το κείμενο των κωδικών ΣΟ 8548, 8548 90 και 8548 90 90.
                  Λόγω των αντικειμενικών του χαρακτηριστικών, δηλαδή ότι δεν αποτελείται μόνον από έναν πυκνωτή, αλλά και από δύο σφαιρίδια από φερρίτη, το είδος δεν αντιστοιχεί πλήρως στο κείμενο της κλάσης 8532 (πυκνωτές).
                  Επιπλέον, δεδομένου ότι τόσο τα σφαιρίδια από φερρίτη όσο και ο πυκνωτής είναι εξίσου σημαντικά για τη συνολική λειτουργία του ηλεκτρικού φίλτρου, η λειτουργία του είδους υπερβαίνει το πεδίο εφαρμογής της κλάσης 8532. Η κατάταξη στην κλάση αυτή, κατ' εφαρμογή του γενικού κανόνα 1 και της σημείωσης 2 στοιχείο α) του τμήματος XVI, επομένως αποκλείεται.
                  Το είδος χρησιμοποιείται ως συστατικό μέρος σε μια σειρά μηχανημάτων. Καθώς δεν είναι κατάλληλο για χρήση αποκλειστικά ή κυρίως σε συγκεκριμένα μηχανήματα ή κατηγορία μηχανημάτων, πρέπει να καταταχθεί στον κωδικό ΣΟ 8548 90 90 ως άλλο ηλεκτρικό μέρος μηχανών ή συσκευών που δεν κατονομάζεται ή περιλαμβάνεται αλλού στο κεφάλαιο 85.

                     Εικόνα 1

                     Εικόνα 2

                  (Κύκλωμα)

                  (Ισοδύναμο κύκλωμα)

         (1)  Οι εικόνες έχουν αποκλειστικά ενημερωτικό σκοπό.


title: Εκτελεστικός κανονισμός (ΕΕ) αριθ. 1114/2014 της Επιτροπής, της 21ης Οκτωβρίου 2014 , για την τροποποίηση του κανονισμού (ΕΚ) αριθ. 2075/2005 για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας  Κείμενο που παρουσιάζει ενδιαφέρον για τον ΕΟΧ

text:
               22.10.2014

               EL

               Επίσημη Εφημερίδα της Ευρωπαϊκής Ένωσης

               L 302/46

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1114/2014 ΤΗΣ ΕΠΙΤΡΟΠΉΣ
   της 21ης Οκτωβρίου 2014
   για την τροποποίηση του κανονισμού (ΕΚ) αριθ. 2075/2005 για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 18 σημεία 8 έως 11,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 2075/2005 της Επιτροπής (2) θεσπίζει κανόνες για τη δειγματοληψία σφαγίων των ειδών που είναι ευπρόσβλητα στην προσβολή από Trichinella, για τον προσδιορισμό του καθεστώτος των εκμεταλλεύσεων και διαμερισμάτων, καθώς και τους όρους για την εισαγωγή κρέατος στην Ένωση. Προβλέπει επίσης μεθόδους αναφοράς και ισοδύναμες μεθόδους ανίχνευσης Trichinella σε δείγματα σφαγίων.

               (2)

               Ο κανονισμός (ΕΚ) αριθ. 2075/2005 επιτρέπει τον τεμαχισμό σφαγίων κατοικίδιων χοίρων, υπό ορισμένους όρους, εν αναμονή των αποτελεσμάτων της εξέτασης για ανίχνευση Trichinella. Για να διευκολυνθούν οι εργασίες των εγκαταστάσεων τεμαχισμού, η εν λόγω άδεια θα πρέπει επίσης να εξεταστεί για τα άλογα υπό τους ίδιους όρους.

               (3)

               Ο κανονισμός (ΕΕ) αριθ. 216/2014 της Επιτροπής (3) τροποποίησε ορισμένες παρεκκλίσεις όσον αφορά τη δειγματοληψία σε κατοικίδιους χοίρους για την ανίχνευση Trichinella, οι οποίες προβλέπονται στον κανονισμό (ΕΚ) αριθ. 2075/2005. Ο κανονισμός (ΕΕ) αριθ. 216/2014 τροποποίησε επίσης τις απαιτήσεις που πρέπει να πληρούνται από τους υπευθύνους των επιχειρήσεων τροφίμων για την επίσημη αναγνώριση των εκμεταλλεύσεων που εφαρμόζουν ελεγχόμενες συνθήκες σταβλισμού. Μία από τις απαιτήσεις αυτές είναι ότι ο υπεύθυνος μπορεί να εισάγει νέα ζώα στην εκμετάλλευση μόνο εάν αυτά προέρχονται από εκμεταλλεύσεις που είναι επίσημα αναγνωρισμένες ως εκμεταλλεύσεις όπου ισχύουν ελεγχόμενες συνθήκες σταβλισμού. Θα πρέπει να διευκρινιστεί ποιες συνθήκες ισχύουν όταν οι κατοικίδιοι χοίροι, εκτός από εκείνους που προορίζονται για σφαγή, μετακινούνται από τη μία στην άλλη εκμετάλλευση μέσω κέντρων συγκέντρωσης. Επιπλέον, τα σχετικά πιστοποιητικά για το ενδοενωσιακό εμπόριο και τις εισαγωγές θα πρέπει να προσαρμοστούν στις εν λόγω τροποποιημένες απαιτήσεις.

               (4)

               Οι πληροφορίες σχετικά με την επίσημη αναγνώριση της εκμετάλλευσης καταγωγής ως εκμετάλλευσης όπου ισχύουν ελεγχόμενες συνθήκες σταβλισμού θα πρέπει να περιληφθούν, από επίσημο κτηνίατρο, στα πιστοποιητικά υγείας των ζώων που προβλέπονται στην οδηγία 64/432/ΕΟΚ του Συμβουλίου (4) όσον αφορά το ενδοενωσιακό εμπόριο χοιροειδών και στον κανονισμό (ΕΕ) αριθ. 206/2010 της Επιτροπής (5) όσον αφορά τις εισαγωγές στην Ένωση κατοικίδιων χοιροειδών από τρίτες χώρες, ώστε να μπορούν τα κράτη μέλη να εφαρμόζουν το κατάλληλο καθεστώς δοκιμών για Trichinella κατά τη σφαγή και να μη θέτουν σε κίνδυνο το καθεστώς της εκμετάλλευσης προορισμού των χοίρων αναπαραγωγής ή παραγωγής.

               (5)

               Για να διασφαλιστεί η ορθή εφαρμογή του κανονισμού (ΕΚ) αριθ. 2075/2005, ο κατάλογος των τρίτων χωρών που εξάγουν κατοικίδιους χοίρους ή το κρέας τους θα πρέπει να παρατίθεται στις σχετικές πράξεις για τους όρους εισαγωγής, εάν οι οικείες χώρες εφαρμόζουν τις παρεκκλίσεις σχετικά με τη δειγματοληψία για την ανίχνευση Trichinella σε κατοικίδιους χοίρους και εάν αναγνωρίζεται επισήμως ότι οι εκμεταλλεύσεις ή τα διαμερίσματα εφαρμόζουν ελεγχόμενες συνθήκες σταβλισμού.

               (6)

               Το πιστοποιητικό δημόσιας υγείας της εξέτασης για ανίχνευση Trichinella θα πρέπει να περιλαμβάνεται στα κτηνιατρικά πιστοποιητικά που συνοδεύουν το νωπό κρέας σύμφωνα με τον κανονισμό (ΕΕ) αριθ. 206/2010, τα παρασκευάσματα κρέατος σύμφωνα με την απόφαση 2000/572/ΕΚ της Επιτροπής (6) και τα προϊόντα με βάση το κρέας σύμφωνα με την απόφαση 2007/777/ΕΚ της Επιτροπής (7).

               (7)

               Το εργαστήριο αναφοράς της ΕΕ για τα παράσιτα έχει συστήσει να αποσαφηνιστεί το κείμενο του κανονισμού (ΕΚ) αριθ. 2075/2005 όσον αφορά τη διαδικασία ορισμένων ισοδύναμων μεθόδων για τη δοκιμή ανίχνευσης Trichinella. Επιπλέον, το εργαστήριο αναφοράς της ΕΕ επικύρωσε μια νέα μέθοδο ανίχνευσης Trichinella (PrioCHECK® Trichinella AAD KIT) στο κρέας των κατοικίδιων χοίρων. Η μέθοδος αυτή θα πρέπει, συνεπώς, να εγκριθεί για τη δοκιμή σε αυτό το είδος.

               (8)

               Συνεπώς, ο κανονισμός (ΕΚ) αριθ. 2075/2005 θα πρέπει να τροποποιηθεί αναλόγως.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2075/2005 τροποποιείται ως εξής:

               1)

               Το άρθρο 2 αντικαθίσταται από το ακόλουθο κείμενο:
               «Άρθρο 2
               Δειγματοληψία σφαγίων
               1.   Στο πλαίσιο της εξέτασης μετά τη σφαγή λαμβάνονται δείγματα από σφάγια κατοικίδιων χοίρων στα σφαγεία ως εξής:

                           α)

                           εξετάζονται για Trichinella όλα τα σφάγια των θηλυκών χοίρων και των κάπρων αναπαραγωγής ή τουλάχιστον το 10 % των σφαγίων των ζώων που εστάλησαν για σφαγή κάθε έτος από κάθε εκμετάλλευση η οποία είναι επισήμως αναγνωρισμένη ως εκμετάλλευση όπου ισχύουν ελεγχόμενες συνθήκες σταβλισμού.

                           β)

                           εξετάζονται συστηματικά για Trichinella όλα τα σφάγια από εκμεταλλεύσεις που δεν είναι επισήμως αναγνωρισμένες ως εκμεταλλεύσεις όπου ισχύουν ελεγχόμενες συνθήκες σταβλισμού.

                     Λαμβάνεται δείγμα από κάθε σφάγιο και το δείγμα αυτό εξετάζεται για ανίχνευση Trichinella σε εργαστήριο που ορίζεται από την αρμόδια αρχή, με χρήση μίας από τις ακόλουθες μεθόδους ανίχνευσης:

                           α)

                           της μεθόδου ανίχνευσης αναφοράς, που καθορίζεται στο κεφάλαιο I του παραρτήματος I· ή

                           β)

                           ισοδύναμης μεθόδου ανίχνευσης, από τις περιγραφόμενες στο κεφάλαιο II του παραρτήματος I.

                     2.   Στο πλαίσιο της εξέτασης μετά τη σφαγή λαμβάνονται σε συστηματική βάση, στα σφαγεία ή σε εγκαταστάσεις χειρισμού θηραμάτων, δείγματα από σφάγια αλόγων, αγριόχοιρων και άλλων εκτρεφόμενων και άγριων ζωικών ειδών που είναι ευπρόσβλητα στην προσβολή από Trichinella.
               Λαμβάνεται δείγμα από κάθε σφάγιο και το δείγμα αυτό εξετάζεται σύμφωνα με τα παραρτήματα I και ΙΙΙ σε εργαστήριο που ορίζεται από την αρμόδια αρχή.
               3.   Έως ότου εξαχθούν τα αποτελέσματα της εξέτασης για Trichinella και υπό τον όρο ότι ο υπεύθυνος της επιχείρησης τροφίμων εγγυάται την πλήρη ιχνηλασιμότητα, τα σφάγια των κατοικίδιων χοίρων και των αλόγων μπορούν να τεμαχιστούν σε έξι το πολύ τεμάχια σε σφαγείο ή σε εργαστήριο τεμαχισμού στην ίδια εγκατάσταση με το σφαγείο.
               Κατά παρέκκλιση από το πρώτο εδάφιο και κατόπιν έγκρισης από την αρμόδια αρχή, τα εν λόγω σφάγια μπορούν να τεμαχιστούν σε εργαστήριο τεμαχισμού προσαρτημένο στο σφαγείο ή άσχετο με αυτό υπό τους ακόλουθους όρους:

                           α)

                           η διαδικασία τελεί υπό την εποπτεία της αρμόδιας αρχής·

                           β)

                           το σφάγιο ή τα τμήματά του δεν έχουν ως προορισμό περισσότερα από ένα εργαστήρια τεμαχισμού·

                           γ)

                           το εργαστήριο τεμαχισμού βρίσκεται στο έδαφος κράτους μέλους· και

                           δ)

                           σε περίπτωση θετικού αποτελέσματος, όλα τα τμήματα των σφαγίων χαρακτηρίζονται ακατάλληλα για κατανάλωση από τον άνθρωπο.»

                     .

               2)

               Το άρθρο 13 αντικαθίσταται από το ακόλουθο κείμενο:
               «Άρθρο 13
               Υγειονομικές απαιτήσεις για τις εισαγωγές
               1.   Κρέας προερχόμενο από ζωικά είδη που ενδέχεται να είναι φορείς Trichinella, το οποίο περιέχει γραμμωτούς μυς, μπορεί να εισαχθεί στην Ένωση μόνο αν έχει εξεταστεί για ανίχνευση Trichinella σύμφωνα με όρους ισοδύναμους με εκείνους του άρθρου 2 ή 3 στην τρίτη χώρα στην οποία εσφάγησαν τα ζώα.
               2.   Μια τρίτη χώρα μπορεί να εφαρμόσει τις παρεκκλίσεις που προβλέπονται στο άρθρο 3 παράγραφοι 2 και 3 μόνο εάν έχει ενημερώσει την Επιτροπή σχετικά με την εφαρμογή των εν λόγω παρεκκλίσεων και εάν έχει καταχωριστεί για τον σκοπό αυτό:

                           i)

                           στο μέρος 1 του παραρτήματος I του κανονισμού (ΕΕ) αριθ. 206/2010 για τις εισαγωγές ζώντων κατοικίδιων χοίρων· ή

                           ii)

                           στο μέρος 1 του παραρτήματος II του κανονισμού (ΕΕ) αριθ. 206/2010 για τις εισαγωγές νωπού κρέατος κατοικίδιων χοίρων·

                           iii)

                           στο μέρος 2 του παραρτήματος II της απόφασης 2007/777/ΕΚ για τις εισαγωγές προϊόντων με βάση το κρέας που παράγονται αποκλειστικά από κρέας ή προϊόντων με βάση το κρέας κατοικίδιων χοίρων.»

                     .

               3)

               Το άρθρο 15 αντικαθίσταται από το ακόλουθο κείμενο:
               «Άρθρο 15
               Έγγραφα
               1.   Στο υπόδειγμα υγειονομικού πιστοποιητικού για το ενδοενωσιακό εμπόριο ζώντων κατοικίδιων χοίρων, που παρατίθεται στο παράρτημα ΣΤ, υπόδειγμα 2, της οδηγίας 64/432/ΕΟΚ, ο επίσημος κτηνίατρος σημειώνει τις πληροφορίες σχετικά με την επίσημη αναγνώριση της εκμετάλλευσης καταγωγής ως εκμετάλλευσης όπου ισχύουν ελεγχόμενες συνθήκες σταβλισμού, όπως προβλέπεται στο άρθρο 8 του παρόντος κανονισμού.
               2.   Στο υπόδειγμα υγειονομικού πιστοποιητικού για τις εισαγωγές στην Ένωση κατοικίδιων χοίρων, που παρατίθεται στο παράρτημα I μέρος 2, υποδείγματα POR-X και POR-Y, του κανονισμού (ΕΕ) αριθ. 206/2010, ο επίσημος κτηνίατρος σημειώνει τις πληροφορίες σχετικά με την επίσημη αναγνώριση, από την αρμόδια αρχή τρίτης χώρας, της εκμετάλλευσης καταγωγής ως εκμετάλλευσης όπου ισχύουν ελεγχόμενες συνθήκες σταβλισμού ισοδύναμες με εκείνες που προβλέπονται στο παράρτημα IV του παρόντος κανονισμού.
               3.   Στο κτηνιατρικό πιστοποιητικό σύμφωνα με τα υποδείγματα “POR”, τα οποία παρατίθενται στο παράρτημα II μέρος 2 του κανονισμού (ΕΕ) αριθ. 206/2010, που συνοδεύει τις αποστολές κρέατος που προορίζονται για εισαγωγή στην Ένωση από τρίτες χώρες, ο επίσημος κτηνίατρος περιλαμβάνει το πιστοποιητικό δημόσιας υγείας της εξέτασης για Trichinella που διενεργείται σύμφωνα με το άρθρο 13 του παρόντος κανονισμού στην τρίτη χώρα καταγωγής του κρέατος.
               4.   Στο πιστοποιητικό υγείας των ζώων και δημόσιας υγείας, το υπόδειγμα του οποίου παρατίθεται στο παράρτημα II της απόφασης 2000/572/ΕΚ, που συνοδεύει τις αποστολές παρασκευασμάτων κρέατος που προορίζονται για εισαγωγή στην Ένωση από τρίτες χώρες, ο επίσημος κτηνίατρος περιλαμβάνει το πιστοποιητικό δημόσιας υγείας της εξέτασης για Trichinella που διενεργείται σύμφωνα με το άρθρο 13 του παρόντος κανονισμού στην τρίτη χώρα καταγωγής του κρέατος.
               5.   Στο πιστοποιητικό υγείας των ζώων και δημόσιας υγείας, το υπόδειγμα του οποίου παρατίθεται στο παράρτημα III της απόφασης 2007/777/ΕΚ, που συνοδεύει τις αποστολές προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προορίζονται για εισαγωγή στην Ένωση από τρίτες χώρες, ο επίσημος κτηνίατρος περιλαμβάνει το πιστοποιητικό δημόσιας υγείας της εξέτασης για Trichinella που διενεργείται σύμφωνα με το άρθρο 13 του παρόντος κανονισμού στην τρίτη χώρα καταγωγής του κρέατος.».

               4)

               Στο παράρτημα I κεφάλαιο I σημείο 3, το σημείο IV αντικαθίσταται από το ακόλουθο κείμενο:

                           «IV.

                           Διαδικασία καθαρισμού και απολύμανσης μετά από θετικό ή αμφίβολο αποτέλεσμα
                           Αν από την εξέταση ομαδικού ή ατομικού δείγματος προκύψει θετικό ή αμφίβολο αποτέλεσμα, όλα τα υλικά που έρχονται σε επαφή με κρέας (κάδος αναμείκτη και λεπίδα, ποτήρι ζέσεως, ράβδος ανάδευσης, αισθητήρας θερμοκρασίας, κωνικό χωνί διήθησης, κόσκινο και λαβίδες) πρέπει να απολυμαίνονται προσεκτικά σε ζεστό νερό (65 °C έως 90 °C). Συστήνεται να εκπλυθεί επιμελώς κάθε τεμάχιο, ώστε να απομακρυνθεί το απορρυπαντικό, εάν χρησιμοποιείται απορρυπαντικό κατά το πλύσιμο.»

                     .

               5)

               Στο παράρτημα I κεφάλαιο II μέρος Δ σημείο 3, το σημείο IV αντικαθίσταται από το ακόλουθο κείμενο:

                           «IV.

                           Διαδικασία καθαρισμού και απολύμανσης μετά από θετικό ή αμφίβολο αποτέλεσμα
                           Αν από την εξέταση ομαδικού ή ατομικού δείγματος προκύψει θετικό ή αμφίβολο αποτέλεσμα συγκόλλησης με λατέξ, όλα τα υλικά που έρχονται σε επαφή με κρέας (κάδος αναμείκτη και λεπίδα, γουδοχέρι, ποτήρι ζέσεως, ράβδος ανάδευσης, αισθητήρας θερμοκρασίας, κωνικό χωνί διήθησης, κόσκινο και λαβίδες) πρέπει να απολυμαίνονται προσεκτικά για λίγα δευτερόλεπτα σε ζεστό νερό (65 °C έως 90 °C). Τα υπολείμματα κρέατος ή οι αδρανοποιημένες προνύμφες που ενδέχεται να παραμείνουν στην επιφάνειά τους μπορούν να απομακρύνονται με καθαρό σφουγγάρι και με νερό της βρύσης. Εφόσον απαιτείται, μπορεί να προστεθούν μερικές σταγόνες απορρυπαντικού για την απολίπανση του εξοπλισμού. Στη συνέχεια συστήνεται να εκπλυθεί επιμελώς κάθε τεμάχιο, ώστε να απομακρυνθεί κάθε ίχνος απορρυπαντικού.»

                     .

               6)

               Στο κεφάλαιο II του παραρτήματος I προστίθεται το ακόλουθο μέρος E:
               «Ε.   Δοκιμή τεχνητής πέψης για in vitro ανίχνευση προνυμφών Trichinella spp σε δείγματα κρέατος, PrioCHECK® Trichinella AAD Kit.

                  Αυτή η μέθοδος θεωρείται ισοδύναμη μόνο για τη διενέργεια δοκιμών σε κρέας κατοικίδιων χοίρων

               Το κιτ PrioCHECK® Trichinella AAD Kit χρησιμοποιείται σύμφωνα με τις οδηγίες χρήσης που παρέχονται με αυτό, με διαχωριστικές χοάνες (Lenz NS 29/32) και γυάλινο δοκιμαστικό σωλήνα 80 ml.».

               7)

               Στο παράρτημα IV κεφάλαιο I μέρος Α, τα στοιχεία ζ) έως ι) αντικαθίστανται από το ακόλουθο κείμενο:

                           «ζ)

                           ο υπεύθυνος πρέπει να εξασφαλίζει ότι οι κατοικίδιοι χοίροι προσδιορίζονται με σύστημα αναγνώρισης που καθιστά δυνατή την εξακρίβωση της προέλευσης κάθε ζώου από τη συγκεκριμένη εκμετάλλευση·

                           η)

                           ο υπεύθυνος πρέπει να εξασφαλίζει ότι οι κατοικίδιοι χοίροι εισάγονται στην εκμετάλλευση μόνο εάν κατάγονται και προέρχονται από εκμεταλλεύσεις που είναι επίσημα αναγνωρισμένες ως εκμεταλλεύσεις όπου ισχύουν ελεγχόμενες συνθήκες σταβλισμού·

                           θ)

                           κανένα ζώο από τους κατοικίδιους χοίρους δεν έχει πρόσβαση σε εξωτερικές εγκαταστάσεις εκτός και αν ο υπεύθυνος μπορεί να αποδείξει με ανάλυση κινδύνου προς ικανοποίηση της αρμόδιας αρχής ότι η χρονική περίοδος, οι εγκαταστάσεις και οι περιστάσεις της εξωτερικής πρόσβασης δεν αποτελούν κίνδυνο εισαγωγής της Trichinella στην εκμετάλλευση·

                           ι)

                           κανένας χοίρος αναπαραγωγής και παραγωγής, όπως ορίζεται στο άρθρο 2 παράγραφος 2 στοιχείο γ) της οδηγίας 64/432/ΕΟΚ, δεν έχει εκφορτωθεί μετά την αναχώρησή του από την εκμετάλλευση καταγωγής, σε κέντρο συγκέντρωσης, όπως ορίζεται στο άρθρο 2 παράγραφος 2 στοιχείο ιε) της οδηγίας 64/432/ΕΟΚ, εκτός αν το κέντρο συγκέντρωσης πληροί τις απαιτήσεις των στοιχείων α) έως θ) του παρόντος μέρους και όλοι οι κατοικίδιοι χοίροι που είναι συγκεντρωμένοι στο κέντρο συγκέντρωσης για τα φορτία κατάγονται και προέρχονται από εκμεταλλεύσεις που είναι επίσημα αναγνωρισμένες ως εκμεταλλεύσεις όπου ισχύουν ελεγχόμενες συνθήκες σταβλισμού ή από επισήμως αναγνωρισμένα συστήματα.»

                     .

         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Οκτωβρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 139 της 30.4.2004, σ. 206.

      (2)  Κανονισμός (ΕΚ) αριθ. 2075/2005 της Επιτροπής, της 5ης Δεκεμβρίου 2005, για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας (ΕΕ L 338 της 22.12.2005, σ. 60).

      (3)  Κανονισμός (ΕΕ) αριθ. 216/2014 της Επιτροπής, της 7ης Μαρτίου 2014, σχετικά με την τροποποίηση του κανονισμού (ΕΚ) αριθ. 2075/2005 για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας (ΕΕ L 69 της 8.3.2014, σ. 85).

      (4)  Οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (ΕΕ 121 της 29.7.1964, σ. 1977/64).

      (5)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).

      (6)  Απόφαση 2000/572/ΕΚ της Επιτροπής, της 8ης Σεπτεμβρίου 2000, για τον καθορισμό των όρων όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή παρασκευασμάτων κρέατος από τρίτες χώρες στην Κοινότητα (ΕΕ L 240 της 23.9.2000, σ. 19).

      (7)  Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (ΕΕ L 312 της 30.11.2007, σ. 49).


title: Εκτελεστικός κανονισμός (ΕΕ) αριθ. 699/2014 της Επιτροπής, της 24ης Ιουνίου 2014 , σχετικά με τον σχεδιασμό του κοινού λογοτύπου για την ταυτοποίηση των προσώπων που προσφέρουν φάρμακα προς πώληση εξ αποστάσεως στο κοινό και σχετικά με τις τεχνικές, ηλεκτρονικές και κρυπτογραφικές απαιτήσεις για την επαλήθευση της γνησιότητάς του  Κείμενο που παρουσιάζει ενδιαφέρον για τον ΕΟΧ

text:
               25.6.2014

               EL

               Επίσημη Εφημερίδα της Ευρωπαϊκής Ένωσης

               L 184/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 699/2014 ΤΗΣ ΕΠΙΤΡΟΠΉΣ
   της 24ης Ιουνίου 2014
   σχετικά με τον σχεδιασμό του κοινού λογοτύπου για την ταυτοποίηση των προσώπων που προσφέρουν φάρμακα προς πώληση εξ αποστάσεως στο κοινό και σχετικά με τις τεχνικές, ηλεκτρονικές και κρυπτογραφικές απαιτήσεις για την επαλήθευση της γνησιότητάς του
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (1), και ιδίως το άρθρο 85γ παράγραφος 3,
   Εκτιμώντας τα ακόλουθα:

               (1)

               Το άρθρο 85γ παράγραφος 3 της οδηγίας 2001/83/ΕΚ προβλέπει την καθιέρωση κοινού λογοτύπου που θα είναι αναγνωρίσιμος σε όλη την Ένωση και θα επιτρέπει ταυτόχρονα τον εντοπισμό του κράτους μέλους όπου είναι εγκατεστημένο το πρόσωπο που προσφέρει τα φάρμακα προς πώληση εξ αποστάσεως στο κοινό μέσω υπηρεσιών της κοινωνίας των πληροφοριών.

               (2)

               Σύμφωνα με το άρθρο 85γ παράγραφος 3 στοιχείο α) της οδηγίας 2001/83/ΕΚ, η Επιτροπή θα πρέπει να εκδώσει εκτελεστικά μέτρα για την εναρμόνιση της λειτουργίας του κοινού λογοτύπου όσον αφορά τις τεχνικές και ηλεκτρονικές απαιτήσεις και απαιτήσεις κρυπτογράφησης για την επαλήθευση της γνησιότητας του κοινού λογοτύπου. Αυτές οι απαιτήσεις θα πρέπει να εξασφαλίζουν υψηλό επίπεδο ασφάλειας και προλαμβάνουν κάθε δόλια χρήση του λογοτύπου.

               (3)

               Σύμφωνα με το άρθρο 85γ παράγραφος 1 στοιχείο δ) σημείο iii), η επαλήθευση της γνησιότητας του κοινού λογοτύπου γίνεται μέσω υπερσυνδέσμου που συνδέει τον λογότυπο με την καταχώριση του προσώπου που είναι εξουσιοδοτημένο ή δικαιούται να προμηθεύει φάρμακα προς πώληση εξ αποστάσεως στο κοινό στον κατάλογο που αναφέρεται στο άρθρο 85γ παράγραφος 4 στοιχείο γ) μέσω υπηρεσιών της κοινωνίας των πληροφοριών. Επομένως, οι εν λόγω υπερσύνδεσμοι θα πρέπει να είναι μόνιμοι και ασφαλείς.

               (4)

               Για την πρόληψη της δόλιας χρήσης του λογοτύπου, οι εθνικοί ιστότοποι που αναφέρονται στο άρθρο 85γ παράγραφος 4 θα πρέπει να είναι ασφαλείς, επικαιροποιημένοι και εγκατεστημένοι σε τομείς εμπιστοσύνης.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φαρμάκων για ανθρώπινη χρήση,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το σχέδιο του κοινού λογοτύπου που αναφέρεται στο άρθρο 85γ παράγραφος 3 στοιχείο β) της οδηγίας 2001/83/ΕΚ ακολουθεί το υπόδειγμα που παρουσιάζεται στο παράρτημα του παρόντος κανονισμού.
   Άρθρο 2
   Η πρόσβαση στον δικτυακό τόπο που αναφέρεται στο άρθρο 85γ παράγραφος 4 θα είναι τέτοια ώστε το κοινό να έχει εύκολα τη διασφάλιση ότι είναι ο δικτυακός τόπος εμπιστοσύνης για τον σκοπό για τον οποίο πρόκειται.
   Άρθρο 3
   Ο υπερσύνδεσμος που αναφέρεται στο άρθρο 85γ παράγραφος 1 στοιχείο δ) σημείο iii) της οδηγίας 2001/83/ΕΚ, ο οποίος συνδέει τον ιστότοπο του προσώπου που είναι εξουσιοδοτημένο ή δικαιούται να προμηθεύει εξ αποστάσεως φάρμακα στο κοινό μέσω υπηρεσιών της κοινωνίας των πληροφοριών, και ο ιστότοπος που φιλοξενεί τον εθνικό κατάλογο ο οποίος αναφέρεται στο άρθρο 85γ παράγραφος 4 στοιχείο γ) της οδηγίας είναι σταθεροί και αμφίδρομοι.
   Η διαβίβαση πληροφοριών μεταξύ, αφενός, ιστοτόπων που είναι εξουσιοδοτημένοι ή δικαιούνται να προμηθεύουν εξ αποστάσεως φάρμακα στο κοινό μέσω υπηρεσιών της κοινωνίας των πληροφοριών και, αφετέρου, ιστοτόπων που φιλοξενούν τους εθνικούς καταλόγους ασφαλίζεται με τα κατάλληλα μέσα.
   Άρθρο 4
   Για να λειτουργεί αξιόπιστα ο υπερσύνδεσμος που αναφέρεται στο πρώτο εδάφιο του άρθρου 3, οι ιστότοποι που φιλοξενούν τους εθνικούς καταλόγους και οι οποίοι καταρτίζονται σύμφωνα με το άρθρο 85γ παράγραφος 4 στοιχείο γ) της οδηγίας 2001/83/ΕΚ ασφαλίζονται και επικαιροποιούνται, αναφέρουν δε τη χρονική στιγμή της τελευταίας επικαιροποίησής τους.
   Άρθρο 5
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουλίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 311 της 28.11.2001, σ. 67.

      ΠΑΡΑΡΤΗΜΑ

                  1.

                  Το υπόδειγμα που αναφέρεται στο άρθρο 1 για τον κοινό λογότυπο είναι το ακόλουθο:

                  2.

                  Τα χρώματα αναφοράς είναι: PANTONE 421 CMYK 13/11/8/26 RGB 204/204/204· PANTONE 7731 CMYK 79/0/89/22 RGB 0/153/51· PANTONE 376 CMYK 54/0/100/0 RGB 153/204/51· PANTONE 7480 CMYK 75/0/71/0.

                  3.

                  Η εθνική σημαία του κράτους μέλους στο οποίο είναι εγκατεστημένο το φυσικό ή νομικό πρόσωπο που προμηθεύει φάρμακα προς πώληση εξ αποστάσεως στο κοινό μέσω υπηρεσιών της κοινωνίας των πληροφοριών εισάγεται στο λευκό ορθογώνιο στη μέση (στο αριστερό μέρος) του κοινού λογοτύπου.

                  4.

                  Η γλώσσα του κειμένου στον κοινό λογότυπο ορίζεται από το κράτος μέλος που αναφέρεται στο σημείο 3.

                  5.

                  Ο κοινός λογότυπος έχει ελάχιστο πλάτος 90 εικονοψηφίδες (pixel).

                  6.

                  Ο κοινός λογότυπος είναι στατικός.

                  7.

                  Εάν ο λογότυπος χρησιμοποιείται σε έγχρωμο φόντο, με αποτέλεσμα να καθίσταται δυσδιάκριτος, πρέπει να χρησιμοποιείται ένα εξωτερικό περίγραμμα γύρω από τον λογότυπο, ώστε να επιτυγχάνεται εντονότερη αντίθεση με το φόντο.